Πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Εισαγωγή

1. Στις 14 Ιουλίου 2000 η Επιτροπή ενέκρινε μια δέσμη 5 προτάσεων που συνιστούν την ανασύνταξη της υφιστάμενης κοινοτικής νομοθεσίας για την υγιεινή των τροφίμων και τα κτηνιατρικά θέματα η οποία σήμερα περιέχεται σε 17 οδηγίες [έγγραφο COM (2000) 438]. Οι προτάσεις αυτές είναι οι εξής:

- Πρόταση κανονισμού του Ευρωπαϊκού Κοινοβουλίου και του Συμβουλίου για την υγιεινή των τροφίμων [2000/0178 (COD)].

- Πρόταση κανονισμού του Ευρωπαϊκού Κοινοβουλίου και του Συμβουλίου για τον καθορισμό ειδικών κανόνων υγιεινής για τα τρόφιμα ζωικής προέλευσης [2000/179 (COD)].

- Πρόταση κανονισμού του Ευρωπαϊκού Κοινοβουλίου και του Συμβουλίου για τον καθορισμό λεπτομερών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για ανθρώπινη κατανάλωση [2000/180 (COD)].

- Πρόταση κανονισμού του Ευρωπαϊκού Κοινοβουλίου και του Συμβουλίου για τον καθορισμό διατάξεων για την υγεία των ζώων που διέπουν την παραγωγή, τη διάθεση στην αγορά και την εισαγωγή προϊόντων ζωικής προέλευσης που προορίζονται για ανθρώπινη κατανάλωση [2000/181 (CNS)].

- Πρόταση οδηγίας του Ευρωπαϊκού Κοινοβουλίου και του Συμβουλίου για την ακύρωση ορισμένων οδηγιών σχετικά με την υγιεινή των τροφίμων και τις υγειονομικές διατάξεις για την παραγωγή και τη διάθεση στην αγορά ορισμένων προϊόντων ζωικής προέλευσης που προορίζονται για ανθρώπινη κατανάλωση και για την τροποποίηση των οδηγιών 89/662/ΕΟΚ και 91/67/ΕΟΚ [2000/182 (COD)].

Οι προτάσεις αυτές συζητούνται επί του παρόντος στο Ευρωπαϊκό Κοινοβούλιο και στο Συμβούλιο σύμφωνα με τις διαδικασίες που έχουν προβλεφθεί για το σκοπό αυτό.

2. Από την εποχή που εκπονήθηκαν οι προτάσεις αυτές σημειώθηκαν νέες εξελίξεις και ειδικότερα:

- Κατέστησαν διαθέσιμα νέα επιστημονικά στοιχεία, ιδιαίτερα όσον αφορά τα θέματα που σχετίζονται με την ασφάλεια του κρέατος. Τα στοιχεία αυτά δίνουν τη δυνατότητα η επιθεώρηση κρεάτων να οργανωθεί έτσι ώστε να λαμβάνονται υπόψη οι κίνδυνοι που απειλούν σήμερα την ανθρώπινη υγεία, προκειμένου να καταστεί πιο επιστημονική και να χρησιμοποιεί περισσότερο την εκτίμηση του κινδύνου. Επιτρέπει επίσης την πλήρη ενσωμάτωση της προσέγγισης "από το αγρόκτημα ως το τραπέζι", στοιχείο που θεωρείται ότι έχει μεγάλη σημασία για την ασφάλεια του κρέατος.

- Η Επιτροπή εκπονεί, όπως ανακοινώθηκε στο Λευκό Βιβλίο για την ασφάλεια των τροφίμων [έγγραφο COM (1999) 719], μια πρόταση κανονισμού για τον καθορισμό κατά οριζόντιο τρόπο των αρχών που πρέπει να αποτελούν τη βάση των επίσημων ελέγχων των ζωοτροφών και των τροφίμων. Οι αρχές αυτές θα εφαρμοστούν επίσης και στην οργάνωση της επιθεώρησης κρεάτων.

Οι εξελίξεις αυτές απαιτούν η πρόταση της Επιτροπής για κανονισμό του Ευρωπαϊκού Κοινοβουλίου και του Συμβουλίου για τον καθορισμό λεπτομερών διατάξεων για την οργάνωση των επίσημων ελέγχων στα τρόφιμα ζωικής προέλευσης που προορίζονται για ανθρώπινη κατανάλωση [2000/180 (COD)] να αναθεωρηθεί θεμελιωδώς.

3. Η Επιτροπή αποφάσισε για το λόγο αυτό, στις 11 Δεκεμβρίου 2001, να αποσύρει την πρόταση που περιέχεται στο έγγραφο 2000/180 (COD) και να υποβάλει αναθεωρημένη έκθεση.

4. Η παρούσα πρόταση περιέχει μια αναθεωρημένη έκδοση του εγγράφου 2000/180 (COD) και αντικαθιστά πλήρως το εν λόγω έγγραφο. Η αναθεώρηση αφορά κυρίως τους επίσημους ελέγχους του νωπού κρέατος. Την ίδια στιγμή, τα μέτρα διαχείρισης του κινδύνου για τα ζώντα δίθυρα μαλάκια, καθώς και για το γάλα και τα γαλακτοκομικά προϊόντα, έχουν ενισχυθεί. Η παρούσα πρόταση είναι απολύτως συνεκτική με την πρόταση οδηγίας του Ευρωπαϊκού Κοινοβουλίου και του Συμβουλίου για την ακύρωση ορισμένων οδηγιών σχετικά την υγιεινή των τροφίμων και τις υγειονομικές διατάξεις για την παραγωγή και τη διάθεση στην αγορά ορισμένων προϊόντων ζωικής προέλευσης που προορίζονται για ανθρώπινη κατανάλωση και για την τροποποίηση των οδηγιών 89/662/ΕΟΚ και 91/67/ΕΟΚ [2000/182 (COD)].

II. Επίσημοι έλεγχοι για το κρέας

5. Το προτεινόμενο σύστημα για τους επίσημους ελέγχους της παραγωγής νωπού κρέατος χαρακτηρίζεται από τα εξής:

- έχει επιστημονική βάση.

- αφορά όλους τους γνωστούς κινδύνους που σχετίζονται με την ασφάλεια του κρέατος.

- ο επίσημος κτηνίατρος διαδραματίζει κεντρικό ρόλο στο σύστημα.

- αποτελείται από επίσημους ελέγχους των συστημάτων που εφαρμόζει ο φορέας της εκμετάλλευσης και από δραστηριότητες επίσημων επιθεωρήσεων.

- ενσωματώνει σαφώς την προσέγγιση "από το αγρόκτημα στο τραπέζι".

- αντιμετωπίζει ζητήματα που αφορούν την υγεία και την ορθή μεταχείριση των ζώων.

- η συχνότητα και το εύρος των επίσημων ελέγχων βασίζονται στον κίνδυνο.

- περιλαμβάνει, για ορισμένους τομείς και υπό ορισμένες συνθήκες, τη δυνατότητα συμμετοχής του προσωπικού της επιχείρησης.

- περιλαμβάνει απαιτήσεις κατάρτισης για όλο το προσωπικό που πραγματοποιεί επίσημους ελέγχους.

Τα χαρακτηριστικά αυτά εξηγούνται αναλυτικότερα στη συνέχεια.

6. Επιστημονική βάση

Η πρόταση εκπονήθηκε βάσει των τελευταίων γνωμοδοτήσεων της Επιστημονικής Επιτροπής για τα Κτηνιατρικά Μέτρα σε σχέση με τη Δημόσια Υγεία (HTTP://europa.eu.int/comm/food/fs/sc/scv/index_en.html). Οι απαιτήσεις που αφορούν τις διαδικασίες επιθεώρησης είναι δυνατόν να προσαρμόζονται με ευέλικτο τρόπο ώστε να λαμβάνονται υπόψη οι επιστημονικές γνωμοδοτήσεις αμέσως μόλις εκδίδονται. Αυτό μπορεί να αφορά, μεταξύ άλλων, τα νέα επιστημονικά δεδομένα σχετικά με αναδυόμενους κινδύνους, τη χρήση της τεχνολογίας και τις ειδικές διαδικασίες επιθεώρησης.

7. Σχετικοί κίνδυνοι

Το προτεινόμενο σύστημα περιλαμβάνει διαδικασίες ελέγχων για όλους τους σχετικούς, μικροβιολογικούς, χημικούς και φυσικούς κινδύνους που απειλούν την ασφάλεια των τροφίμων. Η πρόταση περιλαμβάνει πρότυπα για πολλούς από αυτούς τους κινδύνους, και παραπέμπει σε πρότυπα που αναφέρονται σε άλλη κοινοτική νομοθεσία, ιδίως όσον αφορά τους μικροβιολογικούς και χημικούς κινδύνους. Μόνο το υγιές κρέας, το οποίο τηρεί τα πρότυπα της κοινοτικής νομοθεσίας, μπορεί να χαρακτηριστεί κατάλληλο για κατανάλωση από τον άνθρωπο.

8. Ο επίσημος κτηνίατρος

Ο επίσημος κτηνίατρος διαδραματίζει κεντρικό ρόλο στο σύστημα. Πραγματοποιεί ελέγχους και επιθεωρήσεις και λαμβάνει όλες τις σχετικές αποφάσεις. Για να λειτουργήσει κατά τον καλύτερο δυνατό τρόπο μέσα στο πλαίσιο του προτεινόμενου συστήματος ελέγχου που βασίζεται στους κινδύνους, ο κτηνίατρος χρειάζεται ειδική κατάρτιση. Η πρόταση περιλαμβάνει σαφείς απαιτήσεις για το θέμα αυτό. Η πρόταση καθορίζει επίσης τις απαιτήσεις κατάρτισης για τους επίσημους βοηθούς, που μπορούν να βοηθούν τον επίσημο κτηνίατρο.

9. Έλεγχοι των συστημάτων που εφαρμόζει ο φορέας της εκμετάλλευσης

Με βάση τη νέα ευρωπαϊκή νομοθεσία στον τομέα της υγιεινής, ο φορέας της εκμετάλλευσης πρέπει να εξασφαλίζει, με την εφαρμογή ορθών πρακτικών υγιεινής και διαδικασιών που βασίζονται στις αρχές του Συστήματος Ανάλυσης Κινδύνων και Κρίσιμων Σημείων Ελέγχου (ΗΑCCP), ότι το κρέας που παράγεται ανταποκρίνεται στα πρότυπα που αναφέρει η κοινοτική νομοθεσία. Ο επίσημος κτηνίατρος πραγματοποιεί ελέγχει εάν οι ορθές πρακτικές υγιεινής και οι διαδικασίες HACCP που εφαρμόζει ο φορέας της εκμετάλλευσης ανταποκρίνονται στα απαιτούμενα πρότυπα. Οι έλεγχοι αυτοί πραγματοποιούνται σε συνεχή βάση.

10. Δραστηριότητες επιθεώρησης

Εκτός από τον έλεγχο των συστημάτων που εφαρμόζει ο φορέας της εκμετάλλευσης, ο επίσημος κτηνίατρος πραγματοποιεί δραστηριότητες επιθεώρησης. Αυτές οι δραστηριότητες επιθεώρησης καλύπτουν τα ακόλουθα ζητήματα:

- τα σχετικά αρχεία από την εκμετάλλευση προέλευσης των ζώων.

- την επιθεώρηση πριν από τη σφαγή.

- την ορθή μεταχείριση των ζώων.

- την επιθεώρηση μετά τη σφαγή.

- τα ειδικά υλικά κινδύνου.

- τις εργαστηριακές δοκιμές.

- το σήμα καταλληλότητας.

Κατά την πραγματοποίηση των δραστηριοτήτων επιθεώρησης, ο επίσημος κτηνίατρος λαμβάνει υπόψη του τα αποτελέσματα των ελέγχων που προαναφέρθηκαν.

11. Η προσέγγιση "από το αγρόκτημα στο τραπέζι"

Τα ζώα δεν γίνονται δεκτά για σφαγή εάν δεν συνοδεύονται από σχετικές πληροφορίες από τα αρχεία της εκμετάλλευσης προέλευσης που αφορούν την ασφάλεια των τροφίμων. Ο επίσημος κτηνίατρος πραγματοποιεί τις δραστηριότητες επιθεώρησης λαμβάνοντας υπόψη τις πληροφορίες αυτές. Τα αποτελέσματα των επιθεωρήσεων αυτών διαβιβάζονται στον αρμόδιο για την εκτροφή των ζώων στην εκμετάλλευση. Όταν χρειάζεται, μέρος της επιθεώρησης πριν από τη σφαγή μπορεί να πραγματοποιηθεί στο αγρόκτημα.

12. Υγεία και ορθή μεταχείριση των ζώων

Η επιθεώρηση πριν από τη σφαγή πρέπει να διενεργείται από τον επίσημο κτηνίατρο. Ο οποίος ελέγχει μεταξύ άλλων, εάν υπάρχει νόσος των ζώων και εάν έχουν τηρηθεί οι κανόνες που αφορούν την ορθή μεταχείριση των ζώων. Τα ζώα που εμφανίζουν κλινικά συμπτώματα συστημικής νόσου ή απίσχνασης δεν πρέπει να σφάζονται για κατανάλωση από τον άνθρωπο. Μόνο τα υγιή ζώα, τα οποία είναι καθαρά, έχουν ταυτοποιηθεί σύμφωνα με τους κοινοτικούς κανόνες και συνοδεύονται από τις σχετικές πληροφορίες από το αγρόκτημα, πρέπει να γίνονται δεκτά για σφαγή.

13. Η συχνότητα και το εύρος των επίσημων ελέγχων βασίζονται στον κίνδυνο

Η συχνότητα και το εύρος των επίσημων ελέγχων βασίζονται στην αξιολόγηση των κινδύνων για την υγεία, ανάλογα με το είδος των ζώων και το είδος της διαδικασίας. Ένας τουλάχιστον επίσημος κτηνίατρος πρέπει να είναι παρών καθ' όλη τη διάρκεια της επιθεώρησης πριν από και μετά τη σφαγή. Ωστόσο, υπάρχει κάποια ευελιξία για τις μικρές επιχειρήσεις και τον πτηνοτροφικό κλάδο.

14. Συμμετοχή του προσωπικού της επιχείρησης

Τα κράτη μέλη μπορούν, υπό ορισμένες προϋποθέσεις, να επιτρέπουν στο προσωπικό της επιχείρησης να πραγματοποιεί ορισμένες δραστηριότητες επιθεώρησης (τις οποίες κανονικά διεξάγουν οι επίσημοι βοηθοί) σχετικά με τον έλεγχο των πουλερικών, των κουνελιών, των χοίρων πάχυνσης και των μόσχων πάχυνσης. το προσωπικό της επιχείρησης πρέπει προηγουμένως να έχει παρακολουθήσει κατάρτιση ανάλογη με αυτή των επίσημων βοηθών.

Μόνο στους φορείς εκμετάλλευσης οι οποίοι έχουν καλό αρχείο όσον αφορά την τήρηση των νομικών απαιτήσεων και έχουν τα ανάλογα κίνητρα μπορεί να επιτραπεί, υπό αυστηρούς όρους, η πραγματοποίηση των δραστηριοτήτων των επίσημων βοηθών από το δικό τους προσωπικό. Εάν γίνει αυτό, οι ευθύνες μοιράζονται σαφέστερα μεταξύ του φορέα της εκμετάλλευσης και της αρμόδιας αρχής: ο φορέας της εκμετάλλευσης μπορεί να ανταποκριθεί καλύτερα στην πρωταρχική ευθύνη που έχει για την ασφάλεια του κρέατος και ο επίσημος κτηνίατρος μπορεί να πραγματοποιήσει τις δικές του δραστηριότητες ελέγχου με πιο ανεξάρτητο τρόπο.

III. Ζώντα δίθυρα μαλάκια

15. Τα ζώντα δίθυρα μαλάκια είναι δυνατόν να παρουσιάζουν, λόγω των ειδικών φυσικών χαρακτηριστικών τους, ορισμένους κινδύνους για την ανθρώπινη υγεία. Τα ζώντα δίθυρα μαλάκια λόγω της διηθητικής τροφικής τους δραστηριότητας, έχουν την ικανότητα να συγκεντρώνουν στους ιστούς τους μικροοργανισμούς (βακτηρίδια και ιούς), τοξίνες από τα φύκια που υπάρχουν στο υδατικό περιβάλλον, και άλλες επιβλαβείς ουσίες. Απαιτούνται επομένως ειδικά μέτρα διαχείρισης του κινδύνου, συμπεριλαμβανομένης της στενής παρακολούθησης του περιβάλλοντος, ώστε να εξασφαλίζεται ότι τα ζώντα δίθυρα μαλάκια δεν αποτελούν κίνδυνο για την ανθρώπινη υγεία.

16. Σκοπός της παρούσας πρότασης είναι να προσδιορίσει καλύτερα τις ενέργειες στις οποίες πρέπει να προβεί η αρμόδια αρχή ώστε να εξασφαλίζεται η ασφάλεια των προϊόντων. Οι ενέργειες αυτές περιλαμβάνουν τη θέσπιση ενός προγράμματος παρακολούθησης των περιοχών συλλογής ώστε να ελέγχεται:

- η μικροβιολογική ποιότητα των ζώντων δίθυρων μαλακίων,

- η παρουσία τοξινοπαραγωγού πλαγκτού,

- η παρουσία χημικής μόλυνσης.

Εάν αυτά τα προγράμματα παρακολούθησης δείξουν ότι υπάρχει υπέρβαση των κοινοτικών επιπέδων, πρέπει να λαμβάνονται άμεσα μέτρα ώστε τα μαλάκια να μην φτάνουν στον καταναλωτή.

Η πρόταση επιβάλλει επίσης στα κράτη μέλη τη δημιουργία συστημάτων ελέγχου για τα χτένια που έχουν συλλεχθεί εκτός των ταξινομημένων περιοχών παραγωγής.

IV. Γάλα και γαλακτοκομικά προϊόντα

17. Έγινε αισθητή η ανάγκη να προσδιοριστούν με μεγαλύτερη ακρίβεια οι αρμοδιότητες των αρμόδιων αρχών όσον αφορά τους επίσημους ελέγχους για το γάλα και τα γαλακτοκομικά προϊόντα. Στον γαλακτοκομικό τομέα υπάρχει, σε πολλά κράτη μέλη, στενή συνεργασία του ίδιου του τομέα με την αρμόδια αρχή, ιδίως όσον αφορά τον έλεγχο των κριτηρίων υγιεινής και ποιότητας του νωπού γάλακτος κατά τη συλλογή.

Μέσα σε αυτό το πλαίσιο, σκοπός της παρούσας πρότασης είναι να εξασφαλίσει ότι όταν το νωπό γάλα δεν ανταποκρίνεται στις υγειονομικές προδιαγραφές, λαμβάνονται διορθωτικά μέτρα σε επίπεδο αγροκτήματος, και ότι το γάλα που είναι πιθανόν να αποτελεί κίνδυνο για την ανθρώπινη υγεία δεν παραδίδεται για κατανάλωση από τον άνθρωπο.

V. Έλεγχοι τροφίμων και ζωοτροφών: η συνεκτικότητα της κοινοτικής νομοθεσίας

18. Οι έλεγχοι στην παρούσα οδηγία πρέπει να αντιμετωπιστούν μέσα στο ευρύτερο πλαίσιο της κοινοτικής νομοθεσίας που αναπτύσσεται μετά την έγκριση του Λευκού Βιβλίου για την ασφάλεια των τροφίμων και ιδίως:

- του κανονισμού που εγκρίθηκε πρόσφατα για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων, και

- της σύνταξης πρότασης κανονισμού του Ευρωπαϊκού Κοινοβουλίου και του Συμβουλίου σχετικά με τους επίσημους ελέγχους των τροφίμων και των ζωοτροφών (ενέργεια 4 του παραρτήματος του Λευκού Βιβλίου για την ασφάλεια των τροφίμων).

19. Οι βασικές αρχές που συνδέονται με τις αρμοδιότητες των εθνικών αρχών των κρατών μελών διατυπώνονται ήδη στον κανονισμό για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής Τροφίμων και τον καθορισμό διαδικασιών σε θέματα ασφάλειας των τροφίμων. Ο κανονισμός αυτός αναφέρει συγκεκριμένα ότι "Τα κράτη μέλη εκτελούν τη νομοθεσία για τα τρόφιμα, παρακολουθούν και επαληθεύουν εάν τηρούνται οι σχετικές απαιτήσεις της νομοθεσίας αυτής από τους υπευθύνους των επιχειρήσεων τροφίμων και ζωοτροφών σε όλα τα στάδια παραγωγής και διανομής. Για το σκοπό διατηρούν σύστημα επίσημων ελέγχων και άλλων δραστηριοτήτων όπως αρμόζει στις περιστάσεις, στις οποίες συμπεριλαμβάνονται η δημόσια επικοινωνία σε θέματα που αφορούν την ασφάλεια και τον κίνδυνο των τροφίμων και των ζωοτροφών, η εποπτεία της ασφάλειας των τροφίμων και των ζωοτροφών και άλλες δραστηριότητες παρακολούθησης που καλύπτουν όλα τα στάδια παραγωγής, επεξεργασίας και διανομής. Τα κράτη μέλη καθορίζουν επίσης τους κανόνες σχετικά με τα μέτρα και τις κυρώσεις που εφαρμόζονται στις παραβιάσεις της νομοθεσίας για τα τρόφιμα και τις ζωοτροφές. Τα μέτρα και οι κυρώσεις που προβλέπονται πρέπει να είναι αποτελεσματικά, ανάλογα με την παράβαση και αποτρεπτικά".

20. Στο Λευκό Βιβλίο για την ασφάλεια των τροφίμων αναφέρεται ότι:

"Επομένως υπάρχει σαφής ανάγκη για ένα κοινοτικό πλαίσιο για τα εθνικά συστήματα ελέγχου, το οποίο θα βελτιώσει την ποιότητα των ελέγχων σε κοινοτικό επίπεδο, και κατά συνέπεια θα αυξήσει τα πρότυπα ασφαλείας των τροφίμων σε ολόκληρη την Ευρωπαϊκή Ένωση. Η λειτουργία αυτών των συστημάτων ελέγχου θα παραμείνει εθνική αρμοδιότητα. Αυτό το κοινοτικό πλαίσιο θα έχει τρία κύρια στοιχεία.

- Το πρώτο στοιχείο αφορά τα λειτουργικά κριτήρια που καθορίζονται σε κοινοτικό επίπεδο, τα οποία οι εθνικές αρχές αναμένεται να ικανοποιούν. Τα κριτήρια αυτά θα αποτελέσουν τα κύρια σημεία αναφοράς ως προς τα οποία θα ελέγχονται οι αρμόδιοι φορείς από το ΓΤΚΘ, επιτρέποντάς του με τον τρόπο αυτό να αναπτύξει μια συνεπή, πλήρη προσέγγιση ως προς τον έλεγχο των εθνικών συστημάτων.

- Το δεύτερο στοιχείο είναι η ανάπτυξη κατευθυντήριων γραμμών για τον κοινοτικό έλεγχο. Αυτές θα προωθούν συνεπείς εθνικές στρατηγικές και θα καθορίζουν τις προτεραιότητες ανάλογα με τους κινδύνους και τις πιο αποτελεσματικές διαδικασίες ελέγχου. Η κοινοτική στρατηγική θα αποτελέσει μια πλήρη, ολοκληρωμένη προσέγγιση ως προς τη λειτουργία των ελέγχων. Αυτές οι κατευθυντήριες γραμμές θα παρέχουν επίσης συμβουλές σχετικά με την ανάπτυξη συστημάτων καταγραφής των επιδόσεων και των αποτελεσμάτων των ελέγχων και θα καθορίζουν κοινοτικούς δείκτες επιδόσεων.

- Το τρίτο στοιχείο του πλαισίου είναι καλύτερη διοικητική συνεργασία στην ανάπτυξη και λειτουργία συστημάτων ελέγχου. Πρέπει να ενισχυθεί η κοινοτική διάσταση της ανταλλαγής των καλύτερων πρακτικών μεταξύ των εθνικών αρχών. Αυτό θα περιλαμβάνει την προώθηση της αμοιβαίας βοήθειας των κρατών μελών ολοκληρώνοντας και συμπληρώνοντας το υπάρχον νομοθετικό πλαίσιο."

Η εκπόνηση της πρότασης της Επιτροπής σχετικά με αυτό το κοινοτικό πλαίσιο για τα εθνικά συστήματα ελέγχου έχει προχωρήσει αρκετά και η πρόταση αυτή θα υποβληθεί επίσημα από την Επιτροπή το 2002. Καλύπτει με οριζόντιο τρόπο για όλα τα τρόφιμα και τις ζωοτροφές όλα εκείνα τα θέματα που είναι σημαντικά για την οργάνωση των επίσημων ελέγχων σε εθνικό και κοινοτικό επίπεδο.

21. Εκτός από τις αρχές και τους κανόνες που αναφέρονται στις παραγράφους 19 και 20 πρέπει να ληφθεί υπόψη ότι για πολλά ζητήματα πρέπει να οριστούν περισσότερο συγκεκριμένοι κανόνες, ώστε να περιγράφονται με μεγαλύτερη ακρίβεια τα καθήκοντα των αρμόδιων αρχών όσον αφορά τα ζητήματα αυτά. Παραδείγματα ειδικών απαιτήσεων ελέγχου υπάρχουν ήδη στην κοινοτική νομοθεσία: έλεγχοι καταλοίπων, έλεγχοι των ζωονόσων, έλεγχοι ορισμένων μεταδοτικών σπογγωδών εγκεφαλοπαθειών κ.λπ. Κατά τον ίδιο τρόπο, πρέπει να εξεταστεί η αναγκαιότητα θέσπισης ειδικών ελέγχων για τα προϊόντα ζωικής προέλευσης όπως το κρέας, το γάλα, τα αλιευτικά προϊόντα και τα ζώντα δίθυρα μαλάκια. Τα προϊόντα αυτά παρουσιάζουν σειρά κινδύνων που αιτιολογούν απόλυτα τη θέσπιση των ειδικών αυτών ελέγχων. Οι ειδικοί αυτοί έλεγχοι πρέπει να αντιμετωπιστούν μέσα στο γενικότερο πλαίσιο που περιγράφεται πιο πάνω.

2002/0141 (COD)

Πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 152 παράγραφος 4 στοιχείο β),

την πρόταση της Επιτροπής [1],τη γνώμη της Οικονομικής και Κοινωνικής Επιτροπής [2],

[1] ΕΕ C [...] της [...], σ. [...].

[2] ΕΕ C [...] της [...], σ. [...].

τη γνώμη της Επιτροπής των Περιφερειών [3],

[3] ΕΕ C [...] της [...], σ. [...].

Αποφασίζοντας σύμφωνα με τη διαδικασία που αναφέρεται στο άρθρο 251 της Συνθήκης [4],

[4] ΕΕ C [...] της [...], σ. [...].

Εκτιμώντας τα εξής:

(1) Ο κανονισμός (ΕΚ) .../... του Ευρωπαϊκού Κοινοβουλίου και του Συμβουλίου της ... για την υγιεινή των τροφίμων ορίζει τους γενικούς κανόνες υγιεινής που εφαρμόζονται σε όλα τα τρόφιμα [5], ενώ ειδικοί κανόνες υγιεινής για τα τρόφιμα ζωικής προέλευσης περιλαμβάνονται στον κανονισμό (ΕΚ) .../... του Ευρωπαϊκού Κοινοβουλίου και του Συμβουλίου σχετικά με τον καθορισμό των ειδικών κανόνων υγιεινής για τα τρόφιμα ζωικής προέλευσης [6].

[5] ΕΕ C [...] της [...], σ. [...].

[6] ΕΕ C [...] της [...], σ. [...].

(2) Ο κανονισμός (ΕΚ) .../... του Ευρωπαϊκού Κοινοβουλίου και του Συμβουλίου της ... για τον επίσημο έλεγχο των τροφίμων και των ζωοτροφών [7] ορίζει τους γενικούς κανόνες για την πραγματοποίηση επίσημων ελέγχων στις ζωοτροφές.

[7] ΕΕ C [...] της [...], σ. [...].

(3) Εκτός από τους γενικούς κανόνες για την πραγματοποίηση επισήμων ελέγχων στις ζωοτροφές, πρέπει να οριστούν ειδικοί κανόνες για τους επίσημους ελέγχους στα προϊόντα ζωικής προέλευσης ώστε να ληφθούν υπόψη τα ειδικά θέματα που συνδέονται με τα προϊόντα αυτά.

(4) Οι επίσημοι έλεγχοι στα προϊόντα ζωικής προέλευσης πρέπει να καλύπτουν όλες τις πλευρές που είναι σημαντικές για την προστασία της δημόσιας υγείας, της υγείας και της ορθής μεταχείρισης των ζώων, καθώς και για την προσφορά κατάλληλης και υγιεινής τροφής στους καταναλωτές. Πρέπει να βασίζονται στις πιο πρόσφατες διαθέσιμες πληροφορίες και γι' αυτό να προσαρμόζονται κάθε φορά που προκύπτουν νέα στοιχεία.

(5) Η κοινοτική νομοθεσία για την ασφάλεια των τροφίμων πρέπει να έχει στερεή επιστημονική βάση. Για το σκοπό αυτό, πρέπει να ζητείται η γνώμη της Ευρωπαϊκής Αρχής για την Ασφάλεια των Τροφίμων όποτε χρειάζεται.

(6) Η φύση και το εύρος των επισήμων ελέγχων πρέπει να βασίζονται στην αξιολόγηση των κινδύνων για τη δημόσια υγεία και την υγεία των ζώων, των ζητημάτων ορθής μεταχείρισης των ζώων και των ζητημάτων καταλληλότητας των προϊόντων που συνδέονται με το είδος και την κατηγορία των ζώων, το είδος της επεξεργασίας και τη συγκεκριμένη επιχείρηση τροφίμων.

(7) Πρέπει να πραγματοποιούνται επίσημοι έλεγχοι στην παραγωγή κρέατος ώστε να εξασφαλίζεται ότι τηρούνται διαρκώς οι κανόνες υγιεινής και ότι τα κριτήρια και οι στόχοι που ορίζονται από την κοινοτική νομοθεσία καλύπτονται από τους υπεύθυνους των επιχειρήσεων παραγωγής κρέατος. Οι επίσημοι αυτοί έλεγχοι πρέπει να περιλαμβάνουν έλεγχο των δραστηριοτήτων των επιχειρήσεων και δραστηριότητες επιθεώρησης.

(8) Πρέπει να πραγματοποιούνται επίσημοι έλεγχοι στην παραγωγή ζώντων δίθυρων μαλακίων και στα αλιευτικά προϊόντα ώστε να εξασφαλίζεται ότι τηρούνται τα κριτήρια και οι στόχοι που τίθενται από την κοινοτική νομοθεσία. Οι επίσημοι έλεγχοι στην παραγωγή ζώντων δίθυρων μαλακίων πρέπει μεταξύ άλλων να καλύπτουν και τις περιοχές παραγωγής και μετεγκατάστασης των δίθυρων μαλακίων, και το τελικό προϊόν.

(9) Επιπλέον, πρέπει να πραγματοποιούνται επίσημοι έλεγχοι στην παραγωγή γάλακτος και γαλακτοκομικών προϊόντων ώστε να εξασφαλίζεται ότι τηρούνται τα κριτήρια και οι στόχοι που τίθενται από την κοινοτική νομοθεσία. Οι επίσημοι έλεγχοι στην παραγωγή γάλακτος και γαλακτοκομικών προϊόντων πρέπει μεταξύ άλλων να καλύπτουν τις επιχειρήσεις παραγωγής, το νωπό γάλα κατά τη συλλογή και τα επεξεργασμένα γαλακτοκομικά προϊόντα.

(10) Επειδή τα μέτρα που απαιτούνται για την εφαρμογή του παρόντος κανονισμού είναι γενικά μέτρα κατά την έννοια του άρθρου 2 της απόφασης 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [8], πρέπει να εγκρίνονται με τη διαδικασία της κανονιστικής επιτροπής που προβλέπεται στο άρθρο 5 της εν λόγω απόφασης.

[8] ΕΕ L 184 της 17.7.1999, σ. 23.

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός αυτός ορίζει τους ειδικούς κανόνες για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο. Θα εφαρμοστεί μαζί με τον κανονισμό (ΕΚ) .../... [για τους επίσημους ελέγχους στα τρόφιμα και στις ζωοτροφές].

Άρθρο 2

Για τους σκοπούς του παρόντος κανονισμού, ισχύουν κατά περίπτωση οι ορισμοί που περιλαμβάνονται στους ακόλουθους κανονισμούς:

α) Κανονισμός (ΕΚ) 178/2002 [9],

[9] ΕΕ L 31 της 1.2.2002, σ. 1.

β) Κανονισμός (ΕΚ) .../... [για τους επίσημους ελέγχους στα τρόφιμα και στις ζωοτροφές],

γ) Κανονισμός (ΕΚ) .../... [για την υγιεινή των τροφίμων],

δ) Κανονισμός (ΕΚ) .../... [για τον καθορισμό ειδικών κανόνων υγιεινής για τα τρόφιμα ζωικής προέλευσης].

Ισχύουν επίσης οι ακόλουθοι ορισμοί:

α) 'Επίσημος κτηνίατρος' είναι ο κτηνίατρος ο οποίος, σύμφωνα με τον παρόντα κανονισμό, έχει εξουσιοδοτηθεί να δρα υπό αυτή την ιδιότητα και έχει διοριστεί από την αρμόδια αρχή.

β) 'Επίσημος βοηθός' είναι ο υπάλληλος ο οποίος, σύμφωνα με τον παρόντα κανονισμό, έχει εξουσιοδοτηθεί να δρα υπό αυτή την ιδιότητα, έχει διοριστεί από την αρμόδια αρχή και εργάζεται υπό τη δικαιοδοσία και την ευθύνη του επίσημου κτηνιάτρου.

γ) 'Σήμα καταλληλότητας' είναι το σήμα που τοποθετείται από τον επίσημο κτηνίατρο ή υπ' ευθύνη του και δηλώνει ότι έχουν τηρηθεί όλες οι απαιτήσεις του παρόντος κανονισμού.

Άρθρο 3

1. Όταν σύμφωνα με την εθνική ή την κοινοτική νομοθεσία απαιτείται η βελτίωση κάποιων επιχειρήσεων, η αρμόδια αρχή πραγματοποιεί επιτόπια επίσκεψη. Έγκριση στις επιχειρήσεις χορηγείται μόνο εφόσον έχει αποδειχθεί ότι ανταποκρίνονται στις σχετικές απαιτήσεις της νομοθεσίας για τα τρόφιμα.

Στις επιχειρήσεις που ξεκινούν τις δραστηριότητές τους, η αρμόδια αρχή χορηγεί έγκριση υπό όρους, εάν προκύπτει από επιτόπια επίσκεψη ότι έχουν τηρηθεί όλες οι απαιτήσεις υποδομής και εξοπλισμού. Τελική έγκριση είναι δυνατόν να χορηγηθεί μόνο εάν από νέα επιτόπια επίσκεψη, που θα πραγματοποιηθεί σε χρονικό διάστημα 3 μηνών από την χορήγηση της έγκρισης υπό όρους, προκύψει ότι υπάρχει συμμόρφωση και με τις άλλες απαιτήσεις της σχετικής με τα τρόφιμα και τις ζωοτροφές νομοθεσίας.

2. Στις εγκεκριμένες εγκαταστάσεις δίνεται αριθμός έγκρισης, στον οποίο προστίθενται κωδικοί που δηλώνουν τους τύπους των παρασκευαζόμενων προϊόντων ζωικής προέλευσης. Για τις αγορές χονδρικής πώλησης, ο αριθμός έγκρισης μπορεί να συμπληρώνεται με δευτερεύοντα αριθμό που δηλώνει τις μονάδες ή ομίλους μονάδων πώλησης ή βιομηχανικής παραγωγής προϊόντων ζωικής προέλευσης.

3. Τα κράτη μέλη διατηρούν ενημερωμένους καταλόγους εγκεκριμένων εγκαταστάσεων με τους αντίστοιχους αριθμούς έγκρισής των.

Άρθρο 4

Τα κράτη μέλη εξασφαλίζουν ότι, εκτός από τις γενικότερες απαιτήσεις που προβλέπονται από την κοινοτική νομοθεσία σχετικά με τον επίσημο έλεγχο των τροφίμων, τα προϊόντα ζωικής προέλευσης υπόκεινται στους επίσημους ελέγχους που περιγράφονται στα Παραρτήματα Ι και IV.

Άρθρο 5

Σύμφωνα με τη διαδικασία του άρθρου 6 και, όταν χρειάζεται, αφού ληφθεί η γνώμη της Ευρωπαϊκής Αρχής για την Ασφάλεια των Τροφίμων:

α) τα παραρτήματα Ι έως ΙV τροποποιούνται ή συμπληρώνονται ώστε να λαμβάνεται υπόψη η επιστημονική και τεχνική πρόοδος.

β) εγκρίνονται οι διατάξεις εφαρμογής που απαιτούνται για τη διασφάλιση της ενιαίας εφαρμογής του παρόντος κανονισμού.

γ) ορίζονται μικροβιολογικά κριτήρια για τον έλεγχο της υγιεινής στις εγκαταστάσεις παραγωγής.

Άρθρο 6

1. Η Επιτροπή επικουρείται από τη μόνιμη επιτροπή για την τροφική αλυσίδα και την υγεία των ζώων η οποία έχει συσταθεί με βάση το άρθρο 58 του κανονισμού (ΕΚ) 178/2002.

2. Όταν γίνεται αναφορά στην παρούσα παράγραφο, εφαρμόζεται η διαδικασία της κανονιστικής επιτροπής που προβλέπεται από το άρθρο 5 της απόφασης 1999/468/ΕΚ, σύμφωνα με το άρθρο 7 και το άρθρο 8 της εν λόγω απόφασης.

3. Η προθεσμία που προβλέπεται από το άρθρο 5 παράγραφος 6 της απόφασης 1999/468/ΕΚ είναι 3 μήνες.

Άρθρο 7

Ο παρών κανονισμός τίθεται σε ισχύ την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Θα εφαρμοστεί [ένα χρόνο μετά την έναρξη ισχύος του] [10].

[10] Ο κανονισμός αυτός θα έχει την ίδια ημερομηνία εφαρμογής με τα άλλα νομικά κείμενα που αποτελούν μέρος της λεγόμενης ανασύνταξης της νομοθεσίας για την υγιεινή.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ I

ΝΩΠΟ ΚΡΕΑΣ

Οι συγκεκριμένες διατάξεις που αναφέρονται στο παράρτημα αυτό ισχύουν για τα σφαγεία, τις εγκαταστάσεις χειρισμού θηραμάτων και τα εργαστήρια τεμαχισμού.

Κεφάλαιο 1

Είδος ελέγχων και αποφάσεις ύστερα από τους ελέγχους

I. ΚΑΘΗΚΟΝΤΑ ΤΟΥ ΕΠΙΣΗΜΟΥ ΚΤΗΝΙΑΤΡΟΥ

I.1 Καθήκοντα ελέγχου του επίσημου κτηνιάτρου

Ο επίσημος κτηνίατρος πραγματοποιεί ελέγχους στις επιχειρήσεις παραγωγής κρέατος με σκοπό να διαπιστώσει εάν ο φορέας της εκμετάλλευσης τηρεί τους όρους του κανονισμού (ΕΚ) .../... [σχετικά με την υγιεινή των τροφίμων], του κανονισμού (ΕΚ) .../... [σχετικά με τον καθορισμό των ειδικών κανόνων υγιεινής για τα τρόφιμα ζωικής προέλευσης] και του κανονισμού (ΕΚ) .../... [σχετικά με τον καθορισμό των υγειονομικών κανόνων για τα ζωικά υποπροϊόντα που δεν προορίζονται για κατανάλωση από τον άνθρωπο] [11], και κατά συνέπεια έχει λάβει όλα τα κατάλληλα μέτρα για να εξασφαλίσει τη χρήση ορθών πρακτικών υγιεινής και την ασφάλεια του κρέατος. Οι εν λόγω έλεγχοι περιλαμβάνουν:

[11] ΕΕ C [...] της [...], σ. [...].

Α. Ελέγχους των ορθών πρακτικών υγιεινής.

Οι έλεγχοι αυτοί που πραγματοποιούνται για την επαλήθευση της διαρκούς τήρησης των διαδικασιών του ίδιου του φορέα της εκμετάλλευσης αφορούν τουλάχιστον:

α) το σχεδιασμό και τη συντήρηση της δομής και του εξοπλισμού της μονάδας.

β) την υγιεινή της μονάδας, η οποία καλύπτει την υγιεινή πριν, κατά και μετά τη λειτουργία.

γ) την προσωπική υγιεινή.

δ) την κατάρτιση όσον αφορά τις διαδικασίες υγιεινής και εργασίας.

ε) την καταπολέμηση των τρωκτικών και των εντόμων.

στ) τον έλεγχο της ποιότητας του νερού.

ζ) τον έλεγχο της θερμοκρασίας.

η) τον έλεγχο του εισερχόμενου και εξερχόμενου κρέατος.

θ) το χειρισμό, τη συλλογή και την αποθήκευση ζωικών υποπροϊόντων που δεν προορίζονται για κατανάλωση από τον άνθρωπο, συμπεριλαμβανομένων των ειδικών υλικών κινδύνου.

Β. Έλεγχοι των διαδικασιών που βασίζονται στις αρχές του συστήματος ανάλυσης κινδύνων και κρίσιμων σημείων ελέγχου (HACCP).

Οι έλεγχοι αυτοί πραγματοποιούνται με σκοπό να διαπιστωθεί εάν όλες οι αρχές του συστήματος HACCP εφαρμόζονται διαρκώς και με σωστό τρόπο, και εάν οι διαδικασίες που βασίζονται στο σύστημα HACCP

εγγυώνται ότι τα ζώα που εισέρχονται στη διαδικασία σφαγής:

α) έχουν ταυτοποιηθεί καταλλήλως.

β) συνοδεύονται από τα σχετικά στοιχεία από την εκμετάλλευση προέλευσης των ζώων.

γ) έχουν τις προϋποθέσεις δέρματος ή δοράς που ελαχιστοποιούν την πιθανότητα μόλυνσης του κρέατος κατά τη σφαγή.

δ) φαίνονται υγιή.

ε) έχουν μεταφερθεί και αντιμετωπιστεί με τρόπο σύμφωνο προς τις απαιτήσεις της ΕΕ περί ορθής μεταχείρισης των ζώων.

εγγυώνται, στο μέτρο του δυνατού, ότι το κρέας στο τέλος της διαδικασίας σφαγής:

α) είναι σύμφωνο με τα μικροβιολογικά κριτήρια που ορίζονται από την κοινοτική νομοθεσία, καθώς και με τις παραμέτρους υγιεινής και τα σχετικά κριτήρια για τους παθογόνους παράγοντες.

β) δεν περιέχει χημικά κατάλοιπα σε επίπεδα υψηλότερα από εκείνα που καθορίζονται από την κοινοτική νομοθεσία.

γ) δεν περιέχει κατάλοιπα ουσιών που απαγορεύονται από την κοινοτική νομοθεσία.

δ) δεν περιέχει προσμίξεις σε επίπεδα υψηλότερα από εκείνα που καθορίζονται από την κοινοτική νομοθεσία.

ε) δεν εμφανίζει φυσικούς κινδύνους, όπως ξένα σώματα.

στ) δεν περιέχει παθοφυσιολογικές ανωμαλίες ή αλλοιώσεις, εφιστώντας την προσοχή του επίσημου κτηνιάτρου σε σφάγια ή κρέας που περιέχουν τέτοιου είδους ανωμαλίες ή αλλοιώσεις.

ζ) δεν φέρει περιττωματική ή άλλη μόλυνση.

η) δεν περιλαμβάνει ειδικά υλικά κινδύνου, εκτός εάν προβλέπεται κάτι διαφορετικό από την κοινοτική νομοθεσία, και έχει, γενικά, παραχθεί σύμφωνα με τη σχετική κοινοτική νομοθεσία για τις μεταδοτικές σπογγώδεις εγκεφαλοπάθειες.

θ) ανταποκρίνεται στις απαιτήσεις της σχετικής κοινοτικής νομοθεσίας όσον αφορά την ανιχνευσιμότητα του κρέατος.

Γ. Έλεγχοι σχετικά με τη χρήση των οδηγών.

Πρέπει να ελέγχεται η σωστή χρήση των οδηγών ορθής πρακτικής, είτε πρόκειται για εθνικό είτε για κοινοτικό οδηγό, που χρησιμοποιεί ο φορέας της εκμετάλλευσης για τη συμμόρφωση με τις απαιτήσεις της νομοθεσίας.

Δ. Απόδοση των ελέγχων αυτών.

Κατά την πραγματοποίηση των διαφόρων ελέγχων πρέπει να αποδίδεται ιδιαίτερη προσοχή:

α) Στη διαρκή επιτήρηση των δραστηριοτήτων που διεξάγονται από το προσωπικό της επιχείρησης παραγωγής κρέατος σε όλα τα στάδια της διαδικασίας σφαγής και τεμαχισμού. Μέσα στο πλαίσιο του ελέγχου, ο επίσημος κτηνίατρος μπορεί να πραγματοποιεί ελέγχους απόδοσης, με σκοπό να επιβεβαιώσει ότι η απόδοση του προσωπικού της εγκατάστασης ανταποκρίνεται στα ειδικά κριτήρια που έχουν οριστεί από την αρμόδια αρχή. Εάν χρειάζεται, θεσπίζονται λεπτομερείς κανόνες όσον αφορά τους ελέγχους απόδοσης σύμφωνα με τη διαδικασία η οποία αναφέρεται στο άρθρο 6.

β) Στον έλεγχο των σχετικών αρχείων του φορέα της εκμετάλλευσης.

γ) Στη λήψη δειγμάτων για εργαστηριακή ανάλυση όταν κρίνεται απαραίτητο.

δ) Στην τεκμηρίωση των στοιχείων που λαμβάνονται υπόψη και των ευρημάτων του ελέγχου.

I.2 Καθήκοντα επιθεώρησης του επίσημου κτηνιάτρου

Τα αποτελέσματα των ελέγχων που πραγματοποιούνται σύμφωνα με το σημείο Ι.1 λαμβάνονται υπόψη από τον επίσημο κτηνίατρο κατά την άσκηση των καθηκόντων του επιθεώρησης και επηρεάζουν, όταν χρειάζεται, τον τρόπο με τον οποίο ασκούνται τα καθήκοντα αυτά.

Τα καθήκοντα επιθεώρησης καλύπτουν τα παρακάτω θέματα:

Α. Πληροφορίες για την τροφική αλυσίδα

1. Οι σχετικές πληροφορίες που περιέχονται στα αρχεία της εκμετάλλευσης προέλευσης των ζώων και τα οποία πρέπει να τεθούν στη διάθεση του κτηνιάτρου από το φορέα της εκμετάλλευσης σύμφωνα με τον κανονισμό (ΕΚ) .../... [για την υγιεινή των τροφίμων], ελέγχονται και αναλύονται από τον επίσημο κτηνίατρο πριν από τη σφαγή των ζώων. Οι πληροφορίες αυτές πρέπει να καλύπτουν τουλάχιστον:

α) την κατάσταση της εκμετάλλευσης προέλευσης ή την κατάσταση της υγείας των ζώων στη συγκεκριμένη περιφέρεια.

β) την κατάσταση της υγείας των ζώων.

γ) λεπτομέρειες σχετικά με τα κτηνιατρικά φαρμακευτικά προϊόντα ή άλλες θεραπευτικές αγωγές που χορηγήθηκαν στα ζώα κατά την περίοδο εκτροφής (με ανώτατο όριο τους προηγούμενους έξι μήνες), την (τις) ημερομηνία (-ες) χορήγησης και την (τις) περίοδο (-ους) αναμονής.

δ) την εμφάνιση νόσων που είναι δυνατόν να επηρεάσουν την ασφάλεια του κρέατος.

ε) τα αποτελέσματα οποιασδήποτε ανάλυσης πραγματοποιήθηκε σε δείγματα που έχουν ληφθεί από ζώα ή σε άλλα δείγματα που έχουν ληφθεί για διαγνωστικούς σκοπούς, καθώς και σε δείγματα που έχουν ληφθεί μέσα στο πλαίσιο της παρακολούθησης και του ελέγχου των ζωονόσων και των καταλοίπων.

στ) τις σχετικές εκθέσεις από σφαγεία όσον αφορά προηγούμενα ευρήματα πριν από και μετά τη σφαγή ζώων από την ίδια εκμετάλλευση προέλευσης.

ζ) τα στοιχεία που αφορούν την παραγωγή.

η) το ονοματεπώνυμο και τη διεύθυνση του ιδιώτη κτηνιάτρου που παρακολουθεί τακτικά την εκμετάλλευση προέλευσης. και

θ) το ονοματεπώνυμο του αρμόδιου επίσημου κτηνίατρου/κτηνιατρείου.

2. Λεπτομερείς κανόνες σχετικά με τον τρόπο με τον οποίο πρέπει να συγκεντρωθούν και να υποβληθούν οι πληροφορίες αυτές, θα ορίζονται σύμφωνα με τη διαδικασία του άρθρου 6.

3. Κατά τη διεξαγωγή της επιθεώρησης πριν από και μετά τη σφαγή, ο επίσημος κτηνίατρος λαμβάνει υπόψη τα τεκμηριωμένα αποτελέσματα των ελέγχων και των αναλύσεων των πληροφοριών αυτών.

4. Κατά την εκπλήρωση των καθηκόντων του επιθεώρησης, ο επίσημος κτηνίατρος θα λαμβάνει υπόψη του τα επίσημα πιστοποιητικά που συνοδεύουν τα ζώα και ενδεχόμενες δηλώσεις κτηνιάτρων που πραγματοποιούν ελέγχους σε επίπεδο πρωτογενούς παραγωγής, συμπεριλαμβανομένων των επίσημων κτηνιάτρων και των εγκεκριμένων κτηνιάτρων που συμμετέχουν στο δίκτυο επιδημιολογικής επιτήρησης, όπως προβλέπεται από το άρθρο 14 της οδηγίας 64/432/ΕΟΚ [12], όπως τροποποιήθηκε από την απόφαση 2001/298/ΕΚ [13].

[12] ΕΕ P 121 της 29.7.1964, σ. 1977.

[13] ΕΕ L 102 της 12.4.2001, σ. 63.

5. Όταν οι φορείς που συμμετέχουν στην τροφική αλυσίδα λαμβάνουν συμπληρωματικά μέτρα για την εγγύηση της ασφάλειας των τροφίμων, εφαρμόζοντας ολοκληρωμένα συστήματα ελέγχου, ιδιωτικά συστήματα ελέγχου, πιστοποίηση ανεξάρτητων τρίτων οργανισμών ή άλλα μέσα, και όταν τα μέτρα αυτά είναι τεκμηριωμένα και τα ζώα που καλύπτονται από τα σχήματα αυτά έχουν ταυτοποιηθεί σαφώς, ο επίσημος κτηνίατρος μπορεί να το λάβει αυτό υπόψη του κατά την άσκηση των καθηκόντων του επιθεώρησης και κατά την αναθεώρηση των διαδικασιών που βασίζονται στο σύστημα HACCP.

Β. Επιθεώρηση πριν από τη σφαγή [14]

[14] Οι ακόλουθοι κανόνες δεν ισχύουν για τα άγρια θηράματα.

1. Πριν σφαγιαστούν όλα τα ζώα πρέπει να υποβληθούν σε επιθεώρηση πριν από τη σφαγή από τον επίσημο κτηνίατρο. Τα ζώα πρέπει να υποβληθούν σε επιθεώρηση πριν από τη σφαγή μέσα σε 24 ώρες από την άφιξή τους στο σφαγείο και σε λιγότερο από 24 ώρες πριν από τη σφαγή. Επιπλέον, ο επίσημος κτηνίατρος μπορεί να ζητήσει τη διενέργεια επιθεώρησης ανά πάσα στιγμή.

2. Από την επιθεώρηση αυτή πρέπει να διαπιστωθεί, κυρίως, ότι:

α) έχουν τηρηθεί οι κανόνες αναγνωριστικής σήμανσης των ζώων.

β) έχουν τηρηθεί οι κανόνες ορθής μεταχείρισης των ζώων.

γ) η κατάσταση του δέρματος ή της δοράς είναι τέτοια που να ελαχιστοποιεί την πιθανότητα μόλυνσης του κρέατος κατά τη σφαγή.

δ) υπάρχουν σημάδια οποιασδήποτε κατάστασης που θα μπορούσε να επιδράσει αρνητικά στην υγεία του ανθρώπου ή των ζώων, αποδίδοντας ιδιαίτερη προσοχή στον εντοπισμό ζωονοσογόνων παραγόντων, νόσων που περιλαμβάνονται στον κατάλογο Α του Διεθνούς Γραφείου Επιζωοτιών (ΔΓΕ - παγκόσμιος οργανισμός για την υγεία των ζώων) και άλλων νόσων που πρέπει να δηλώνονται υποχρεωτικά.

3. Ο επίσημος κτηνίατρος πρέπει επίσης να πραγματοποιεί, στο σφαγείο, κλινική επιθεώρηση όλων των ζώων τα οποία ο φορέας της εκμετάλλευσης ή οι επίσημοι βοηθοί έχουν βάλει στην άκρη ως ακατάλληλα προς σφαγή.

4. Στις περιπτώσεις που προβλέπονται από τον παρόντα κανονισμό, μέρος της επιθεώρησης πριν από τη σφαγή μπορεί να διεξαχθεί στην εκμετάλλευση προέλευσης των ζώων.

5. Σε περίπτωση επείγουσας σφαγής εκτός του σφαγείου, ο επίσημος κτηνίατρος στο σφαγείο εξετάζει το πιστοποιητικό που έχει εκδώσει ο κτηνίατρος σύμφωνα με τον κανονισμό (ΕΚ) .../... [σχετικά με τον καθορισμό των ειδικών κανόνων υγιεινής για τα τρόφιμα ζωικής προέλευσης].

Γ. Ορθή μεταχείριση των ζώων

Ο επίσημος κτηνίατρος εξακριβώνει τη συμμόρφωση με τους σχετικούς κοινοτικούς κανόνες για την ορθή μεταχείριση των ζώων, όπως είναι οι κανόνες που αφορούν την προστασία των ζώων κατά τη σφαγή και οι κανόνες που αφορούν την προστασία των ζώων κατά την μεταφορά.

Δ. Επιθεώρηση μετά τη σφαγή

1. Το σφάγιο και τα εντόσθιά του υποβάλλονται χωρίς καθυστέρηση σε οπτική επιθεώρηση μετά τη σφαγή. Εξετάζονται όλες οι εξωτερικές επιφάνειες. για το σκοπό αυτό ίσως να απαιτούνται ελάχιστοι χειρισμοί του σφαγίου και/ή των εντοσθίων του και/ή ειδικός τεχνικός εξοπλισμός. Ιδιαίτερη προσοχή πρέπει να αποδίδεται στον εντοπισμό ζωονοσογόνων παραγόντων, νόσων που περιλαμβάνονται στον κατάλογο Α του ΔΓΕ και άλλων νόσων που πρέπει να δηλώνονται υποχρεωτικά. Η ταχύτητα της γραμμής σφαγής και το επίπεδο του προσωπικού επιθεώρησης πρέπει να είναι τέτοιο που να επιτρέπει τη σωστή επιθεώρηση. Ανάλογα με το είδος του ζώου, το είδος της εκμετάλλευσης ή τη χώρα ή την περιφέρεια προέλευσης, και με βάση την αρχή της ανάλυσης κινδύνου, απαιτείται συμπληρωματική ψηλάφηση, τομές ή εργαστηριακές δοκιμές όπως αναφέρονται στο Κεφάλαιο 3.

2. Όταν κρίνεται απαραίτητο για να γίνει σαφής διάγνωση ή να ανιχνευθεί η παρουσία κάποιας νόσου των ζώων ή η υπέρμετρη παρουσία χημικών καταλοίπων ή η μη συμμόρφωση με μικροβιολογικά κριτήρια, πραγματοποιούνται περαιτέρω εξετάσεις, όπως ψηλάφηση και τομή τμημάτων του σφαγίου και των εντοσθίων του, και εργαστηριακές δοκιμές.

3. Τα σφάγια των κατοικίδιων μόνοπλων, των βοοειδών ηλικίας μεγαλύτερης των έξι μηνών και των κατοικίδιων χοίρων ηλικίας μεγαλύτερης των τεσσάρων εβδομάδων πρέπει να υποβάλονται για επιθεώρηση μετά τη σφαγή τεμαχισμένα σε δύο ημιμόρια κατά μήκος της σπονδυλικής στήλης. Εάν απαιτείται για την επιθεώρηση, ο επίσημος κτηνίατρος μπορεί να ζητήσει τον κατά μήκος τεμαχισμό κεφαλής ή σφαγίου. Ωστόσο, λαμβανομένων υπόψη των τεχνολογικών εξελίξεων ή των ειδικών υγειονομικών συνθηκών, η αρμόδια αρχή μπορεί να επιτρέψει την υποβολή για επιθεώρηση σφαγίων κατοικίδιων μόνοπλων, βοοειδών ηλικίας μεγαλύτερης των έξι μηνών και κατοικίδιων χοίρων ηλικίας μεγαλύτερης των τεσσάρων εβδομάδων χωρίς να έχουν τεμαχιστεί σε δύο ημιμόρια.

4. Κατά την επιθεώρηση πρέπει να λαμβάνονται μέτρα προφύλαξης τα οποία να ελαχιστοποιούν την πιθανότητα μόλυνσης του κρέατος από ενέργειες όπως η ψηλάφηση, ο τεμαχισμός και η τομή.

5. Εναλλακτικές διαδικασίες, ορολογικές ή άλλες εργαστηριακές δοκιμές είναι δυνατόν, μετά από διαβούλευση με την Ευρωπαϊκή Αρχή για την Ασφάλεια των Τροφίμων και σύμφωνα με τη διαδικασία που αναφέρεται στο άρθρο 6, να αντικαταστήσουν συγκεκριμένες διαδικασίες της επιθεώρησης μετά τη σφαγή που περιγράφονται στο Κεφάλαιο 3, εφόσον οι διαδικασίες αυτές δίνουν τουλάχιστον ισοδύναμες εγγυήσεις.

Ε. Ειδικά υλικά κινδύνου (ΕΥΚ)

Σύμφωνα με τους ειδικούς κοινοτικούς κανόνες για τα ΕΥΚ η αφαίρεση, ο διαχωρισμός, η βαφή με χρωστική ουσία και, όταν ενδείκνυται, η σήμανση των ΕΥΚ ελέγχεται από τον επίσημο κτηνίατρο. Ο οποίος εξασφαλίζει ότι ο φορέας της εκμετάλλευσης λαμβάνει όλα τα αναγκαία μέτρα για να αποφευχθεί η μόλυνση του κρέατος από ΕΥΚ κατά τη σφαγή (συμπεριλαμβανομένης της αναισθητοποίησης) και την αφαίρεση των ΕΥΚ.

Στ. Εργαστηριακές δοκιμές και μελέτες αναφοράς για τα παθογόνα

1. Μέσα στο πλαίσιο:

α) της επίσημης παρακολούθησης για τις ζωονόσους, συμπεριλαμβανομένων της σαλμονέλλας, της καμπυλοβακτηρίωσης, του βεροτοξινογόνου βακτηριδίου Escherichia coli και των πολυανθεκτικών βακτηριακών στελεχών.

β) των ειδικών εργαστηριακών δοκιμών για τη διάγνωση μεταδοτικών σπογγωδών εγκεφαλοπαθειών που αναφέρονται στον κανονισμό (ΕΚ) 999/2001 [15].

[15] ΕΕ L 147, 31.5.2001, σ. 1.

γ) του εντοπισμού επιβλαβών ουσιών ή προϊόντων, του ελέγχου των ουσιών που υπόκεινται σε ρυθμίσεις και ιδίως μέσα στο πλαίσιο των εθνικών σχεδίων για τα κατάλοιπα που αναφέρονται στην οδηγία 96/23/ΕΚ [16].

[16] ΕΕ L 125 της 23.5.1996, σ. 10.

δ) του εντοπισμού ζωονοσογόνων παραγόντων, νόσων που περιλαμβάνονται στον κατάλογο Α του ΔΓΕ και άλλων νόσων που πρέπει να δηλώνονται υποχρεωτικά.

ε) των εργαστηριακών δοκιμών σε ζώα που θεωρούνται ύποπτα από τον επίσημο κτηνίατρο ή των εργαστηριακών δοκιμών που πραγματοποιεί ο επίσημος κτηνίατρος για να καταλήξει σε οριστική διάγνωση.

ο επίσημος κτηνίατρος πραγματοποιεί τη δειγματοληψία και εξασφαλίζει ότι τα δείγματα φέρουν αναγνωριστική σήμανση και ότι αποστέλλονται στο κατάλληλο εργαστήριο σύμφωνα με τις σχετικές προδιαγραφές και λαμβάνοντας υπόψη άλλους κοινοτικούς κανόνες που αφορούν τις ζωονόσους, τις μεταδοτικές σπογγώδεις εγκεφαλοπάθειες και τα κατάλοιπα.

2. Εάν χρειάζεται, θεσπίζονται λεπτομερείς κανόνες όσον αφορά τις εργαστηριακές δοκιμές σύμφωνα με τη διαδικασία που αναφέρεται στο άρθρο 6. Η οποία περιλαμβάνει συγκεκριμένους κανόνες για τις μελέτες αναφοράς σχετικά με τη σαλμονέλλα, τη καμπυλοβακτηρίωση, τη βεροτοξίνη που προκαλεί Escherichia coli και τα πολυανθεκτικά βακτηριακά στελέχη.

Ζ. Υγεία και αναγνωριστική σήμανση

1. Το κρέας των κατοικίδιων οπληφόρων, των εκτρεφόμενων θηραμάτων και των μεγάλων άγριων θηραμάτων φέρουν υγειονομική σήμανση υπ' ευθύνη του επίσημου κτηνίατρου. Μετά την ολοκλήρωση της επιθεώρησης μετά τη σφαγή, τα σφάγια, τα ημιμόρια σφαγίων, τα τεταρτημόρια και τα σφάγια που έχουν τεμαχιστεί σε τρία τεμάχια πρέπει να φέρουν σήμα καταλληλότητας, το οποίο θα γίνεται με σφραγίδα μελάνης ή με πύρινη σφραγίδα στην εξωτερική τους επιφάνεια, έτσι ώστε να εξασφαλίζεται ότι ο αριθμός της εγκατάστασης αναγνωρίζεται εύκολα.

2. Για το σκοπό αυτό, ο επίσημος κτηνίατρος επιβλέπει:

α) σήμανση καταλληλότητας.

β) τα σήματα και το υλικό συσκευασίας κατά τη σήμανσή τους όπως προβλέπεται στην ενότητα αυτή.

3. Το σήμα καταλληλότητας τοποθετείται μόνο εφόσον το ζώο (από το οποίο προέρχεται το κρέας) έχει υποβληθεί σε επιθεώρηση πριν από τη σφαγή από τον επίσημο κτηνίατρο [17] και εφόσον καλύπτονται όλες οι άλλες απαιτήσεις του παρόντος κανονισμού.

[17] Η απαίτηση αυτή δεν ισχύει για τα άγρια θηράματα.

4. Το σήμα καταλληλότητας πρέπει να είναι:

α) είτε ελλειψοειδούς σχήματος πλάτους 6,5 εκ. τουλάχιστον και ύψους 4,5 εκ. το οποίο θα φέρει τις ακόλουθες πληροφορίες με απόλυτα ευανάγνωστους χαρακτήρες:

i) στο επάνω μέρος, τα αρχικά της χώρας αποστολής με κεφαλαία (δηλ. κάποιο από τα εξής αρχικά: AT - B - DK - D - EL - E - FI - F - IRL - I - L - NL - P - SE - UK), και στη συνέχεια τον αριθμό κτηνιατρικής έγκρισης της εγκατάστασης,

ii) στο κάτω μέρος ένα από τα εξής αρκτικόλεξα: CEE, EEC, EEG, EOK, EOF, ETY ή EWG.

β) είτε ελλειψοειδούς σχήματος πλάτους 6,5 εκ. τουλάχιστον και ύψους 4,5 εκ. το οποίο θα φέρει τις ακόλουθες πληροφορίες με απόλυτα ευανάγνωστους χαρακτήρες:

i) στο επάνω μέρος, το όνομα της χώρας αποστολής με κεφαλαία,

ii) στο κέντρο, τον αριθμό κτηνιατρικής έγκρισης της εγκατάστασης,

iii) στο κάτω μέρος ένα από τα εξής αρκτικόλεξα: CEE, EEC, EEG, EOK, EOF, ETY ή EWG.

Τα γράμματα πρέπει να έχουν ύψος 0,8 εκ. τουλάχιστον και οι αριθμοί πρέπει να έχουν ύψος 1 εκ. τουλάχιστον. Το σήμα καταλληλότητας μπορεί, επιπλέον, να περιλαμβάνει αναγνωριστική ένδειξη του επίσημου κτηνίατρου που πραγματοποίησε την υγειονομική επιθεώρηση του κρέατος. Οι διαστάσεις του σήματος και των χαρακτήρων μπορεί να είναι μικρότερες για τα σήματα καταλληλότητας αμνών, εριφίων και χοιριδίων.

5. Τα σφάγια πρέπει να σφραγίζονται με μελάνη ή με πύρινη σφραγίδα σύμφωνα με το σημείο 4:

α) όσα ζυγίζουν περισσότερο από 65 κιλά πρέπει να σφραγίζονται σε κάθε ημιμόριο του σφαγίου, τουλάχιστον στα ακόλουθα σημεία: εξωτερική επιφάνεια μηρών, οσφύες, ράχη, στήθος και ώμος,

β) τα σφάγια αμνών, εριφίων και χοιριδίων πρέπει να φέρουν τουλάχιστον δύο σφραγίδες, μία σε κάθε πλευρά του σφαγίου, στον ώμο ή στην εξωτερική επιφάνεια των μηρών,

γ) άλλα σφάγια πρέπει να φέρουν σήμανση σε τέσσερα τουλάχιστον σημεία, στον ώμο και στην εξωτερική επιφάνεια των μηρών. Ωστόσο, στην περίπτωση των σφαγίων αμνών, εριφίων και χοιριδίων, το σήμα καταλληλότητας μπορεί να έχει τη μορφή ετικέτας ή ενωτίου μιας χρήσης.

6. Τα συκώτια των βοοειδών, των χοίρων και των μονόπλων σημαδεύονται με πύρινη σφραγίδα σύμφωνα με το σημείο 4.

7. Όλα τα άλλα υποπροϊόντα σφαγής που είναι κατάλληλα για κατανάλωση από τον άνθρωπο πρέπει να σφραγίζονται αμέσως σύμφωνα με το σημείο 4, είτε απευθείας στο προϊόν είτε στην πρώτη ή στη δεύτερη συσκευασία. Το αποτύπωμα του σήματος που αναφέρεται στο σημείο 4, πρέπει να επιτίθεται σε ετικέτα που στερεώνεται στην πρώτη ή στη δεύτερη συσκευασία ή να τυπώνεται στη δεύτερη συσκευασία.

8. Η συσκευασία πρέπει πάντοτε να φέρει σήμα σύμφωνα με το σημείο 9.

9. Το συσκευασμένο τεμαχισμένο κρέας και τα συσκευασμένα εντόσθια που αναφέρονται στο σημείο 6 και στο σημείο 7, πρέπει να φέρουν σήμα καταλληλότητας σύμφωνα με το σημείο 4. Πρέπει να τίθεται σε ετικέτα επικολλημένη στη δεύτερη συσκευασία ή να τυπώνεται σ' αυτήν, ώστε να καταστρέφεται με το άνοιγμα αυτής της συσκευασίας. Η μη καταστροφή του σήματος μπορεί να επιτραπεί μόνο εφόσον η συσκευασία καταστρέφεται όταν ανοιχτεί. Ωστόσο, όταν η πρώτη συσκευασία πληροί όλες τις προϋποθέσεις προστασίας της συσκευασίας, η ετικέτα που προαναφέρεται είναι δυνατόν να τοποθετηθεί επάνω στην πρώτη συσκευασία.

10. Όταν το νωπό κρέας συσκευάζεται σε εμπορικές μερίδες με σκοπό την άμεση πώληση στον καταναλωτή, εφαρμόζονται τα σημεία 7 και 9. Οι διαστάσεις που αναφέρονται στο σημείο 4 δεν ισχύουν για τη σήμανση που αναφέρεται στο παρόν σημείο. Εάν το κρέας συσκευαστεί εκ νέου σε μονάδα άλλη από αυτήν στην οποία συσκευάστηκε για πρώτη φορά, η πρώτη συσκευασία πρέπει να φέρει το σήμα καταλληλότητας της μονάδας τεμαχισμού στην οποία συσκευάστηκε για πρώτη φορά, και η δεύτερη συσκευασία πρέπει να φέρει το σήμα καταλληλότητας του κέντρου συσκευασίας.

11. Το κρέας των μονόπλων και η συσκευασία του πρέπει να φέρει ειδικό σήμα, το οποίο καθορίζεται σύμφωνα με τη διαδικασία που ορίζεται στο άρθρο 6.

12. Τα χρώματα που χρησιμοποιούνται για τη σήμανση καταλληλότητας πρέπει να είναι εκείνα που αναφέρονται στη σχετική κοινοτική νομοθεσία για τις χρωστικές που μπορούν να χρησιμοποιούνται στα τρόφιμα.

13. Τα σήματα καταλληλότητας δεν πρέπει να αφαιρούνται εκτός εάν γίνει περαιτέρω επεξεργασία του κρέατος σε άλλη εγκεκριμένη εγκατάσταση, όπου το αρχικό σήμα πρέπει να αντικατασταθεί από σήμα με τον αριθμό της εγκατάστασης αυτής.

Η. Ανακοίνωση των αποτελεσμάτων των επιθεωρήσεων

1. Ο επίσημος κτηνίατρος καταγράφει και αξιολογεί τα αποτελέσματα των δραστηριοτήτων του επιθεώρησης. Εάν στα αποτελέσματα αυτά διαπιστώνεται παρουσία νόσου ή κατάστασης η οποία είναι δυνατόν να επηρεάσει τη δημόσια υγεία ή την υγεία των ζώων, ή διαπιστώνεται ότι δεν έχουν τηρηθεί οι κανόνες ορθής μεταχείρισης των ζώων, τα στοιχεία αυτά διαβιβάζονται στον φορέα εκμετάλλευσης της επιχείρησης παραγωγής κρέατος. Εάν το πρόβλημα προκύψει σε επίπεδο πρωτογενούς παραγωγής, τα στοιχεία αυτά κοινοποιούνται επίσης στην αρμόδια αρχή που είναι υπεύθυνη για την επίβλεψη της εκμετάλλευσης προέλευσης των ζώων ή της περιοχής θήρας, στον ιδιώτη κτηνίατρο που συνεργάζεται με την εκμετάλλευση προέλευσης των ζώων και στον υπεύθυνο της εκμετάλλευσης προέλευσης [18]. Μετά την κοινοποίηση αυτή, λαμβάνονται μέτρα από τον υπεύθυνο της εκμετάλλευσης προέλευσης, για την εξομάλυνση της κατάστασης.

[18] Όταν υπάρχει αναγκαιότητα να βρεθούν στοιχεία για τη μη τήρηση της ορθής κτηνιατρικής πρακτικής ή για την παράνομη χρήση φαρμακευτικών ουσιών, τα επίσημα ευρήματα δεν κοινοποιούνται στον ιδιώτη κτηνίατρο και στον υπεύθυνο της εκμετάλλευσης προέλευσης.

2. Τα αποτελέσματα των επιθεωρήσεων και των δοκιμών εισάγονται στις αντίστοιχες βάσεις δεδομένων.

3. Εάν τα εν λόγω ζώα έχουν εκτραφεί σε άλλο κράτος μέλος ή σε τρίτη χώρα, τα ευρήματα που αφορούν νόσο ή κατάσταση που είναι δυνατόν να έχει επίπτωση στη δημόσια υγεία ή στην υγεία των ζώων, ή αφορούν τη μη τήρηση των κανόνων ορθής μεταχείρισης των ζώων, διαβιβάζονται στο φορέα εκμετάλλευσης της επιχείρησης παραγωγής κρέατος και στην κεντρική αρμόδια αρχή του κράτους μέλους στο οποίο βρίσκεται η επιχείρηση παραγωγής κρέατος. Η τελευταία ενημερώνει την Επιτροπή στην περίπτωση που τα εν λόγω ζώα έχουν εκτραφεί σε τρίτη χώρα.

4. Εάν ο επίσημος κτηνίατρος κατά την πραγματοποίηση της πριν από τη σφαγή ή της επιθεώρησης μετά τη σφαγή ή οποιασδήποτε άλλης δραστηριότητας επιθεώρησης διαπιστώσει ότι υπάρχουν υπόνοιες για την παρουσία οποιουδήποτε μολυσματικού παράγοντα από αυτούς που αναφέρονται στον κατάλογο Α του ΔΓΕ, ενημερώνει αμέσως την κεντρική αρμόδια αρχή. Λαμβάνει όλα τα αναγκαία μέτρα και προφυλάξεις για να αποτρέψει την πιθανή εξάπλωση του μολυσματικού παράγοντα. Σ' αυτά περιλαμβάνονται το κλείσιμο της εγκατάστασης και η απαγόρευση κάθε περαιτέρω κίνησης από ή προς αυτήν, έως ότου είτε επιβεβαιωθεί η απουσία του παράγοντα είτε ληφθούν όλα τα αναγκαία μέτρα και περιορισμοί.

5. Εάν χρειάζεται, θεσπίζονται λεπτομερείς κανόνες όσον αφορά την ανακοίνωση των αποτελεσμάτων της επιθεώρησης σύμφωνα με τη διαδικασία η οποία αναφέρεται στο άρθρο 6.

II. ΑΠΟΦΑΣΕΙΣ ΥΣΤΕΡΑ ΑΠΟ ΤΟΥΣ ΕΛΕΓΧΟΥΣ

Όπου, ύστερα από τους ελέγχους, διαπιστώνονται ελλείψεις, παρατυπίες ή μη συμμόρφωση λαμβάνονται τα κατάλληλα μέτρα. Στις εν λόγω δραστηριότητες περιλαμβάνονται:

Α. Αποφάσεις ύστερα από τους ελέγχους των ορθών πρακτικών υγιεινής και των διαδικασιών που βασίζονται στο σύστημα HACCP

1. Όταν ο έλεγχος των ορθών πρακτικών υγιεινής ή των διαδικασιών που βασίζονται στο σύστημα HACCP αποκαλύπτει μη συμμόρφωση, ο επίσημος κτηνίατρος εξασφαλίζει ότι ο φορέας της εκμετάλλευσης αναθεωρεί αμέσως τους ελέγχους της διαδικασίας, προσδιορίζει εάν είναι δυνατόν την αιτία, επανορθώνει τη μη συμμόρφωση και αποτρέπει την επανεμφάνισή της. Ανάλογα με τη φύση του προβλήματος ο επίσημος κτηνίατρος μπορεί να λάβει μέτρα, όπως είναι η επιβράδυνση της διαδικασίας.

2. Εάν ο έλεγχος των ορθών πρακτικών υγιεινής ή της εφαρμογής των διαδικασιών που βασίζονται στο σύστημα HACCP ή άλλες έρευνες αποκαλύψουν ότι είναι πιθανόν να διατίθεται στην αγορά κρέας το οποίο, σύμφωνα με την ενότητα ΙΙ.Ε, αυτού του υποκεφαλαίου, πρέπει να θεωρηθεί ακατάλληλο για κατανάλωση από τον άνθρωπο και ο φορέας εκμετάλλευσης δεν προσαρμόσει αμέσως τις διαδικασίες, η διαδικασία της σφαγής ή του τεμαχισμού διακόπτεται. Η διαδικασία επαναλαμβάνεται μόνο όταν ο επίσημος κτηνίατρος διαπιστώσει ότι η κατάσταση βρίσκεται υπό έλεγχο. Παρόμοια διαδικασία εφαρμόζεται επίσης, εφόσον κριθεί αναγκαία από τον επίσημο κτηνίατρο, όταν κάποια μη συμμόρφωση συμβαίνει επανειλημμένα.

3. Όπου ενδείκνυται, ο επίσημος κτηνίατρος διατάσσει την ανάκληση, την περαιτέρω εξέταση και, όταν χρειάζεται, την απόσυρση και/ή την καταστροφή του κρέατος.

4. Όταν η διαδικασία διακόπτεται επανειλημμένα και ο φορέας εκμετάλλευσης δεν είναι σε θέση να αποτρέψει την επανεμφάνιση των προβλημάτων, η αρμόδια αρχή ξεκινά τη διαδικασία για την ανάκληση της έγκρισης λειτουργίας της εγκατάστασης.

Β. Αποφάσεις που αφορούν τις πληροφορίες σχετικά με την τροφική αλυσίδα

1. Ζώα χωρίς τις σχετικές πληροφορίες από τα αρχεία της εκμετάλλευσης προέλευσης που αφορούν την ασφάλεια των τροφίμων, δεν γίνονται δεκτά για σφαγή. Εάν τα εν λόγω ζώα βρίσκονται ήδη στο σφαγείο, με την επιφύλαξη της ειδικής νομοθεσίας που διέπει τους κτηνιατρικούς ελέγχους στο ενδοκοινοτικό εμπόριο, θανατώνονται χωριστά και χαρακτηρίζονται ακατάλληλα για κατανάλωση από τον άνθρωπο.

2. Όταν υπάρχουν υπερισχύοντες λόγοι ορθής μεταχείρισης του ζώου, είναι δυνατόν να προχωρήσει η διαδικασία σφαγής του ζώου ακόμη και αν δεν έχουν δοθεί οι πληροφορίες που αφορούν την τροφική αλυσίδα. Ωστόσο, πρέπει να δοθούν όλες οι πληροφορίες σχετικά με την τροφική αλυσίδα που απαιτούνται από τον επίσημο κτηνίατρο για τη σωστή επιθεώρηση μετά τη σφαγή, πριν δοθεί έγκριση για κατανάλωση του σφαγίου από τον άνθρωπο. Όσο εκκρεμεί η τελική απόφαση, τα σφάγια αυτά και τα εντόσθιά τους πρέπει να αποθηκεύονται χωριστά από το υπόλοιπο κρέας. Το ίδιο ισχύει και στην περίπτωση επείγουσας σφαγής εκτός του σφαγείου.

3. Όταν από τα μητρώα, τα έγγραφα και τις άλλες πληροφορίες που συνοδεύουν τα ζώα προκύπτει ότι:

α) τα ζώα προέρχονται από εκμετάλλευση ή από περιοχή στην οποία έχει επιβληθεί απαγόρευση της μετακίνησης ή άλλοι περιορισμοί για λόγους προστασίας της υγείας των ζώων ή της δημόσιας υγείας,

β) δεν έχουν τηρηθεί οι κανόνες που αφορούν τη χρήση των κτηνιατρικών φαρμακευτικών προϊόντων,

γ) υπάρχει οποιαδήποτε κατάσταση που θα μπορούσε να έχει δυσμενή αποτελέσματα στην υγεία των ανθρώπων ή των ζώων.

τα ζώα αυτά δεν πρέπει να γίνονται δεκτά για σφαγή, εκτός εάν ακολουθούνται διαδικασίες οι οποίες είναι σύμφωνες με τους κοινοτικούς κανόνες για την εξάλειψη οποιωνδήποτε κινδύνων για την υγεία των ανθρώπων ή των ζώων. Εάν τα εν λόγω ζώα βρίσκονται ήδη στο σφαγείο, θανατώνονται ξεχωριστά και χαρακτηρίζονται ακατάλληλα για κατανάλωση από τον άνθρωπο, λαμβάνονται δε, κατά περίπτωση, οι αναγκαίες προφυλάξεις για τη διασφάλιση της δημόσιας υγείας και της υγείας των ζώων. Εάν θεωρηθεί απαραίτητο από τον επίσημο κτηνίατρο, διεξάγονται επίσημοι έλεγχοι στην εκμετάλλευση προέλευσης.

4. Εάν η αρμόδια αρχή διαπιστώσει ότι τα συνοδευτικά αρχεία, η τεκμηρίωση και άλλες πληροφορίες δεν αντιστοιχούν στην πραγματική κατάσταση που επικρατεί στην εκμετάλλευση προέλευσης ή στην πραγματική κατάσταση των ζώων ή αποσκοπούν στην εσκεμμένη παραπλάνηση του επίσημου κτηνιάτρου, η αρμόδια αρχή ενεργεί εναντίον του υπεύθυνου της εκμετάλλευσης προέλευσης των ζώων ή οποιουδήποτε άλλου αρμόδιου ατόμου, μεταξύ άλλων πραγματοποιώντας πρόσθετους ελέγχους. Οι δαπάνες για τους επιπλέον αυτούς ελέγχους βαρύνουν το φορέα της εκμετάλλευσης προέλευσης ή τα άλλα υπεύθυνα άτομα.

Γ. Αποφάσεις που αφορούν τα ζώντα ζώα

1. Τα ζώα που δεν έχουν σωστή αναγνωριστική σήμανση δεν γίνονται δεκτά για σφαγή. Τα ζώα αυτά θανατώνονται ξεχωριστά και χαρακτηρίζονται ακατάλληλα για κατανάλωση από τον άνθρωπο. Εάν θεωρηθεί απαραίτητο από τον επίσημο κτηνίατρο, διεξάγονται επίσημοι έλεγχοι στην εκμετάλλευση προέλευσης.

2. Όταν υπάρχουν υπερισχύοντες λόγοι καλής μεταχείρισης του ζώου, είναι δυνατόν να προχωρήσει η διαδικασία σφαγής των αλόγων ακόμη και αν δεν έχουν δοθεί οι απαιτούμενες από το νόμο πληροφορίες σχετικά με την αναγνώρισή τους. ωστόσο, για να δοθεί η έγκριση για την κατανάλωση του σφαγίου από τον άνθρωπο, πρέπει να παρασχεθούν οι πληροφορίες αυτές. Το ίδιο ισχύει και στην περίπτωση επείγουσας σφαγής αλόγων εκτός του σφαγείου.

3. Ζώα στα οποία η κατάσταση του δέρματος ή της δοράς είναι τέτοια που δημιουργεί αυξημένο κίνδυνο μόλυνσης του κρέατος κατά τη σφαγή, δεν σφάζονται για κατανάλωση από τον άνθρωπο.

4. Τα ζώα που έχουν προσβληθεί από νόσο ή βρίσκονται σε κατάσταση η οποία μπορεί να μεταδοθεί στα ζώα ή στον άνθρωπο μέσω του χειρισμού ή της κατανάλωσης κρέατος, και, γενικά, ζώα τα οποία παρουσιάζουν κλινικά συμπτώματα συστημικής νόσου ή απίσχνασης, δεν σφάζονται για κατανάλωση από τον άνθρωπο. Τα ζώα αυτά σφάζονται ξεχωριστά, υπό συνθήκες που δεν δημιουργούν κίνδυνο μόλυνσης για τα άλλα ζώα ή σφάγια και χαρακτηρίζονται ακατάλληλα για κατανάλωση από τον άνθρωπο.

5. H σφαγή των ζώων, για τα οποία υπάρχουν υπόνοιες ότι νοσούν ή βρίσκονται σε κατάσταση που μπορεί να επηρεάσει αρνητικά την υγεία των ανθρώπων ή των ζώων, αναβάλλεται. Τα ζώα αυτά υποβάλλονται σε λεπτομερή εξέταση προκειμένου να γίνει διάγνωση. Όπου απαιτείται επιθεώρηση μετά τη σφαγή προκειμένου να γίνει η διάγνωση, ο επίσημος κτηνίατρος αποφασίζει εάν τα ζώα πρέπει να υποβληθούν σε επιθεώρηση μετά τη σφαγή η οποία, εάν χρειάζεται, συμπληρώνεται με δειγματοληψία και εργαστηριακές εξετάσεις. Τα ζώα σφάζονται ξεχωριστά ή στο τέλος της κανονικής διαδικασίας σφαγής, αφού ληφθούν όλες οι απαραίτητες προφυλάξεις για να αποφευχθεί η πιθανότητα μόλυνσης του άλλου κρέατος.

6. Ζώα στα οποία μπορεί να υπάρχουν κατάλοιπα κτηνιατρικών φαρμακευτικών προϊόντων σε επίπεδα υψηλότερα από εκείνα που καθορίζονται από την κοινοτική νομοθεσία ή κατάλοιπα απαγορευμένων ουσιών αντιμετωπίζονται σύμφωνα με την οδηγία 96/23/ΕΚ.

7. Η σφαγή των ζώων που γίνεται σύμφωνα με ένα συγκεκριμένο πρόγραμμα για την εξάλειψη ή τον έλεγχο μιας συγκεκριμένης νόσου όπως η βρουκέλλωση ή η φυματίωση ή άλλοι ζωονοσογόνοι παράγοντες όπως η σαλμονέλλωση, διεξάγεται σύμφωνα με τους όρους που επιβάλει ο επίσημος κτηνίατρος και κάτω από την άμεση εποπτεία του. τα ζώα πρέπει να σφάζονται κάτω από συνθήκες που δεν επιτρέπουν τη μόλυνση των άλλων ζώων και/ή του κρέατος των άλλων ζώων.

8. Από τη στιγμή που τα ζώα θα φτάσουν εντός της περιμέτρου του σφαγείου, δεν επιτρέπεται να εγκαταλείψουν το σφαγείο αυτό ζωντανά, παρά μόνο στην περίπτωση σοβαρής μηχανικής βλάβης στις εγκαταστάσεις του σφαγείου. Υπό αυτές τις συνθήκες, επιτρέπεται μόνο η άμεση μεταφορά των ζώων σε άλλο σφαγείο.

Δ. Αποφάσεις σχετικά με την ορθή μεταχείριση των ζώων

1. Εάν οι κανόνες που αφορούν την προστασία των ζώων κατά τη σφαγή ή τη θανάτωση δεν τηρούνται, ο επίσημος κτηνίατρος φροντίζει ώστε ο φορέας της εκμετάλλευσης να λάβει αμέσως τα αναγκαία διορθωτικά μέτρα ώστε αυτό να μην ξανασυμβεί. Ανάλογα με τη φύση των ελλείψεων, είναι δυνατόν να ληφθούν μέτρα, όπως επιβράδυνση ή διακοπή της διαδικασίας σφαγής, από τον επίσημο κτηνίατρο. Όπου ενδείκνυται, ο επίσημος κτηνίατρος ενημερώνει άλλες αρμόδιες αρχές.

2. Όταν ο επίσημος κτηνίατρος διαπιστώνει ότι οι κανόνες που αφορούν την προστασία των ζώων κατά τη μεταφορά δεν τηρούνται, λαμβάνει τα αναγκαία μέτρα σύμφωνα με τη σχετική κοινοτική νομοθεσία.

Ε. Αποφάσεις σχετικά με το κρέας

Το παρακάτω κρέας χαρακτηρίζεται ακατάλληλο για κατανάλωση από τον άνθρωπο:

α) κρέας ζώων τα οποία δεν έχουν υποβληθεί σε επιθεώρηση πριν από τη σφαγή, εκτός από τα άγρια θηράματα.

β) κρέας ζώων των οποίων τα εντόσθια δεν υποβλήθηκαν σε επιθεώρηση μετά τη σφαγή, εκτός εάν ο παρών κανονισμός προβλέπει κάτι διαφορετικό.

γ) κρέας από νεκρά πριν από τη σφαγή, θνησιγενή, αγέννητα ζώα ή ζώα που σφάχτηκαν σε ηλικία μικρότερη των 7 ημερών.

δ) κρέας που προκύπτει από τον καθαρισμό των σημείων σφαγής/αφαίμαξης.

ε) κρέας ζώων που πάσχουν από νόσο των ζώων που πρέπει να δηλώνεται υποχρεωτικά, εκτός εάν προβλέπεται κάτι διαφορετικό στο Κεφάλαιο 3.

στ) κρέας από ζώα που έχουν προσβληθεί από γενικευμένη νόσο, σηψαιμία, πυαιμία, τοξιναιμία ή ιαιμία.

ζ) κρέας που δεν είναι σύμφωνο με τα σχετικά μικροβιολογικά κριτήρια που ορίζονται από την κοινοτική νομοθεσία.

η) κρέας που παρουσιάζει παρασιτική μόλυνση, εκτός εάν προβλέπεται κάτι διαφορετικό στο Κεφάλαιο 3.

θ) με την επιφύλαξη της ειδικής κοινοτικής νομοθεσίας, το κρέας που περιέχει κατάλοιπα κτηνιατρικών φαρμακευτικών προϊόντων, προσμίξεις ή άλλα χημικά κατάλοιπα σε ποσότητες που υπερβαίνουν το επιτρεπόμενο κοινοτικό επίπεδο γι' αυτόν το βρώσιμο ιστό. η υπέρβαση του κοινοτικού αυτού επιπέδου πρέπει να οδηγεί σε πρόσθετες αναλύσεις όποτε χρειάζεται.

ι) με την επιφύλαξη της ειδικής κοινοτικής νομοθεσίας, κάθε είδους κρέας από ζώα ή σφάγια που περιέχουν κατάλοιπα απαγορευμένων ουσιών και κάθε είδους κρέας από ζώα στα οποία έχουν χορηγηθεί απαγορευμένες ουσίες.

ια) το ήπαρ και οι νεφροί ζώων ηλικίας άνω των δύο ετών που προέρχονται από περιοχές, στις οποίες προγράμματα εφαρμοζόμενα δυνάμει του άρθρου 5 της οδηγίας 96/23/ΕΚ, έχουν αποκαλύψει τη γενικευμένη παρουσία βαρέων μετάλλων στο περιβάλλον

ιβ) κρέας που έχει υποβληθεί παράνομα σε επεξεργασία με απολυμαντικές ουσίες.

ιγ) κρέας που έχει υποβληθεί παράνομα σε επεξεργασία με ιοντίζουσα ή υπεριώδη ακτινοβολία.

ιδ) κρέας που περιέχει ξένα σώματα, εκτός από την περίπτωση των άγριων θηραμάτων όπου αφορά υλικό που χρησιμοποιήθηκε για το κυνήγι του ζώου.

ιε) κρέας στο οποίο τα επίπεδα ραδιενέργειας υπερβαίνουν τα ανώτατα επιτρεπτά επίπεδα που ορίζονται από την κοινοτική νομοθεσία.

ιστ) κρέας με παθοφυσιολογικές αλλοιώσεις, ανωμαλίες στη σύσταση, ανεπαρκή αφαίμαξη, οργανοληπτικές ανωμαλίες ή το οποίο προέρχεται από απισχνασμένα ζώα.

ιζ) κρέας το οποίο περιέχει ειδικό υλικό κινδύνου, εκτός εάν προβλέπεται κάτι διαφορετικό από την κοινοτική νομοθεσία.

ιη) κρέας που παρουσιάζει που παρουσιάζει μόλυνση από περιττώματα, έδαφος ή άλλη αιτία.

ιθ) το αίμα ζώου, του οποίου το σφάγιο έχει κριθεί ακατάλληλο για κατανάλωση από τον άνθρωπο, σύμφωνα με τα προηγούμενα σημεία, και το αίμα που έχει μολυνθεί από το περιεχόμενο του στομάχου ή από οποιαδήποτε άλλη ουσία.

κ) κάθε είδους κρέας το οποίο, σύμφωνα με τη γνώμη του κτηνιάτρου, ύστερα από την εξέταση όλων των σχετικών πληροφοριών, ενδέχεται να αποτελεί κίνδυνο για τη δημόσια υγεία ή την υγεία των ζώων ή κρίνεται ότι για άλλους λόγους δεν είναι κατάλληλο για κατανάλωση από τον άνθρωπο.

Κεφάλαιο 2

Αρμοδιότητες και συχνότητα των ελέγχων

I. Η ΟΜΑΔΑ ΕΠΙΘΕΩΡΗΣΗΣ

Κατά τη διεξαγωγή των ελέγχων που αναφέρονται στο Κεφάλαιο 1, ο επίσημος κτηνίατρος μπορεί να επικουρείται από επίσημους βοηθούς που τίθεται υπό τη δικαιοδοσία και την ευθύνη του. Οι επίσημοι βοηθοί αποτελούν μέλη μιας ανεξάρτητης ομάδας επιθεώρησης υπό τη δικαιοδοσία και την ευθύνη του επίσημου κτηνιάτρου. Οι επίσημοι βοηθοί μπορούν να αναλαμβάνουν τις εξής δραστηριότητες:

α) τη συλλογή πληροφοριών σχετικά με τις ορθές πρακτικές υγιεινής και τις διαδικασίες που βασίζονται στο σύστημα HACCP.

β) την παροχή βοήθειας κατά την επιθεώρηση μετά τη σφαγή στο σφαγείο. Στην περίπτωση αυτή, ο ρόλος των επίσημων βοηθών είναι να διενεργούν έναν αρχικό έλεγχο στα ζώα και να βοηθούν σε καθαρά πρακτικά καθήκοντα.

γ) τους ελέγχους που αφορούν την ορθή μεταχείριση των ζώων.

δ) την επιθεώρηση μετά τη σφαγή, υπό τον όρο ότι ο κτηνίατρος επιβλέπει την εργασία των επίσημων βοηθών.

ε) τους ελέγχους για την αφαίρεση, το διαχωρισμό, τη βαφή με χρωστική ουσία και, όταν ενδείκνυται, τη σήμανση του Ειδικού Υλικού Κινδύνου.

στ) τους ελέγχους του τεμαχισμένου και αποθηκευμένου κρέατος.

ζ) δειγματοληψία. και

η) την επιθεώρηση και επίβλεψη των εγκεκριμένων επιχειρήσεων, μέσων μεταφοράς κ.λπ.

II. Η ΣΥΧΝΟΤΗΤΑ ΤΩΝ ΕΛΕΓΧΩΝ

1. Η αρμόδια αρχή εγγυάται την ανάλογη επίσημη επίβλεψη στις επιχειρήσεις παραγωγής κρέατος. Η φύση και το εύρος της επίσημης επίβλεψης πρέπει να βασίζεται στην τακτική αξιολόγηση των κινδύνων για τη δημόσια υγεία και την υγεία των ζώων, των ζητημάτων ορθής μεταχείρισης των ζώων και των ζητημάτων καταλληλότητας των προϊόντων που συνδέονται με το είδος και την κατηγορία των ζώων που σφάζονται, το είδος της επεξεργασίας και το συγκεκριμένο φορέα εκμετάλλευσης. Για τον υπολογισμό του προσωπικού στη γραμμή σφαγής, πρέπει να ακολουθείται η κατάλληλη επιστημονική προσέγγιση. Ο αριθμός των μελών του επίσημου προσωπικού είναι τέτοιος που να μπορούν να εφαρμοστούν όλες οι απαιτήσεις του παρόντος κανονισμού.

2. Δίνεται προσοχή για να εξασφαλιστεί ότι:

α) στα σφαγεία και στις εγκαταστάσεις χειρισμού θηραμάτων, είναι παρών ένας τουλάχιστον επίσημος κτηνίατρος κατά τη διάρκεια της επιθεώρησης τόσο πριν από όσο και μετά τη σφαγή.

Είναι δυνατόν να υπάρξει κάποια ευελιξία για τα μικρά σφαγεία και τις μικρές εγκαταστάσεις χειρισμού θηραμάτων:

i) η επιθεώρηση πριν από τη σφαγή πρέπει να πραγματοποιείται από τον επίσημο κτηνίατρο, αλλά μπορεί να γίνει και στην εκμετάλλευση προέλευσης.

ii) δεν απαιτείται η συνεχής παρουσία του επίσημου κτηνιάτρου κατά τη διάρκεια της επιθεώρησης μετά τη σφαγή, με την προϋπόθεση ότι η επιθεώρηση μετά τη σφαγή διενεργείται από επίσημο βοηθό και ότι το κρέας που παρουσιάζει ανωμαλίες απομακρύνεται και επιθεωρείται από τον επίσημο κτηνίατρο. εφαρμόζεται τεκμηριωμένο σύστημα ελέγχου το οποίο να επιτρέπει στον επίσημο κτηνίατρο να κρίνει ότι τηρούνται τα πρότυπα.

Στην περίπτωση των πουλερικών, η ευελιξία αυτή μπορεί, με βάση την κατά περίπτωση ανάλυση, να εφαρμοστεί και σε άλλα σφαγεία εκτός των μικρών.

Η προαναφερόμενη ευελιξία δεν εφαρμόζεται:

i) σε ζώα που σφάζονται επειγόντως και ζώα που κρίνονται ύποπτα ότι έχουν μια νόσο ή κατάσταση που ενδέχεται να επηρεάσει αρνητικά την υγεία του ανθρώπου.

ii) σε βοοειδή που προέρχονται από αγέλες που δεν κηρύχθηκαν επισήμως απαλλαγμένες από φυματίωση.

iii) σε βοοειδή και αιγοπρόβατα που προέρχονται από κοπάδια που δεν κηρύχθηκαν επισήμως απαλλαγμένα από βρουκέλλωση.

iv) σε περίπτωση επιδημικής έκρηξης μιας νόσου που περιλαμβάνεται στον κατάλογο Α ή, εφόσον κρίνεται κατάλληλο, στον κατάλογο B του ΔΓΕ. Αυτό αφορά ζώα ευαίσθητα στην εν λόγω συγκεκριμένη νόσο και τα οποία προέρχονται από τη συγκεκριμένη περιφέρεια όπως καθορίζεται στο άρθρο 2 της οδηγίας 64/432/ΕΟΚ, όπως τροποποιήθηκε τελευταία από την οδηγία 2001/298/ΕΚ.

v) όταν θεωρείται αναγκαίο, να ληφθούν υπόψη αναδυόμενες ασθένειες ή συγκεκριμένες νόσοι του καταλόγου Β. Όταν κρίνεται κατάλληλο, εγκρίνονται κανόνες σύμφωνα με τη διαδικασία που αναφέρεται στο άρθρο 6.

Εάν χρειαστεί, για να εξασφαλιστεί η ομοιόμορφη εφαρμογή του κανόνα αυτού, θα εγκριθεί ορισμός της μικρής εγκατάστασης σύμφωνα με τη διαδικασία που ορίζεται στο άρθρο 6.

β) στα εργαστήρια τεμαχισμού, ένα μέλος της ομάδας επιθεώρησης είναι τακτικά παρόν, τουλάχιστον όμως μία φορά την εβδομάδα όταν γίνονται εργασίες στο κρέας.

III. ΣΥΜΜΕΤΟΧΗ ΤΟΥ ΠΡΟΣΩΠΙΚΟΥ ΤΗΣ ΕΠΙΧΕΙΡΗΣΗΣ

1. Τα κράτη μέλη είναι δυνατόν να επιτρέπουν στο προσωπικό της επιχείρησης να εκτελεί τις δραστηριότητες των επίσημων βοηθών στον έλεγχο της παραγωγής του κρέατος πουλερικών και κουνελιών. Ισχύουν οι παρακάτω προϋποθέσεις:

α) Όταν η επιχείρηση εφαρμόζει με επιτυχία, επί 12 μήνες τουλάχιστον, ορθές πρακτικές υγιεινής και διαδικασίες που βασίζονται στο σύστημα HACCP, η αρμόδια αρχή μπορεί να επιτρέψει στο προσωπικό της επιχείρησης, το οποίο έχει παρακολουθήσει παρόμοια κατάρτιση με τους επίσημους βοηθούς και έχει περάσει παρόμοιες εξετάσεις, να αναλαμβάνει τα καθήκοντα των επίσημων βοηθών υπό την επίβλεψη του επίσημου κτηνιάτρου. Ο επίσημος κτηνίατρος τότε είναι παρών καθ' όλη τη διάρκεια της επιθεώρησης πριν από και μετά τη σφαγή, επιβλέπει τις δραστηριότητες αυτές και διενεργεί τακτικά ελέγχους απόδοσης με σκοπό να επιβεβαιώσει ότι η απόδοση του προσωπικού της επιχείρησης ανταποκρίνεται στα ειδικά κριτήρια που ορίζει η αρμόδια αρχή και τεκμηριώνει τα αποτελέσματα αυτών των ελέγχων απόδοσης. Εάν χρειάζεται, θεσπίζονται κανόνες σχετικά με τους ελέγχους απόδοσης σύμφωνα με τη διαδικασία που αναφέρεται στο άρθρο 6. Όταν το επίπεδο της υγιεινής στην επιχείρηση μειωθεί λόγω αυτής της δραστηριότητας του προσωπικού της επιχείρησης ή όταν τα καθήκοντα δεν εκτελούνται σωστά από το προσωπικό αυτό ή όταν, γενικά, το προσωπικό αυτό διενεργεί τις δραστηριότητές του με τρόπο ο οποίος δεν κρίνεται ικανοποιητικός από την αρμόδια αρχή, το προσωπικό αυτό αντικαθίσταται από επίσημους βοηθούς.

β) Η αρμόδια αρχή του κράτους μέλους αποφασίζει κατ' αρχήν και κατά περίπτωση εάν θα επιτρέψει την εφαρμογή του συστήματος που περιγράφεται πιο πάνω. Εάν το κράτος μέλος αποφασίσει κατ' αρχήν να εφαρμόσει το σύστημα αυτό, ενημερώνει την Επιτροπή σχετικά με την απόφαση αυτή και τους όρους της. Για τις επιχειρήσεις παραγωγής κρέατος σ' ένα κράτος μέλος στο οποίο εφαρμόζεται το σύστημα το οποίο περιγράφεται πιο πάνω, η πραγματική χρήση του συστήματος είναι προαιρετική. Οι επιχειρήσεις παραγωγής κρέατος δεν υποχρεώνονται από την αρμόδια αρχή να εφαρμόσουν το σύστημα που περιγράφεται πιο πάνω. Εάν η αρμόδια αρχή δεν πεισθεί ότι η επιχείρηση παραγωγής κρέατος ανταποκρίνεται στις απαιτήσεις, το σύστημα δεν εφαρμόζεται στην επιχείρηση. Για να κάνει την αξιολόγηση αυτή, η αρμόδια αρχή εξετάζει τα αρχεία παραγωγής και επιθεώρησης, το είδος των δραστηριοτήτων της επιχείρησης, το ιστορικό της συμμόρφωσης με τη νομοθεσία, την εμπειρογνωμοσύνη, την επαγγελματική στάση και το αίσθημα ευθύνης όσον αφορά την ασφάλεια των τροφίμων του προσωπικού της επιχείρησης και άλλες σχετικές πληροφορίες.

2. Τα κράτη μέλη στα οποία υπάρχει πενταετής τουλάχιστον εμπειρία από προσωπικό επιχειρήσεων που εκτελεί καθήκοντα επιθεώρησης στον πτηνοτροφικό κλάδο, μπορούν να επεκτείνουν το σύστημα αυτό στους τομείς των χοίρων και μόσχων πάχυνσης, με τις ακόλουθες προϋποθέσεις.

α) Το ενδιαφερόμενο κράτος μέλος υποβάλλει έκθεση αξιολόγησης στην Επιτροπή και στα κράτη μέλη, με την οποία αποδεικνύεται ότι, κατά την πενταετία αυτή, το σύστημα έχει λειτουργήσει με επιτυχία στον πτηνοτροφικό κλάδο.

β) Το Γραφείο Τροφίμων και Κτηνιατρικών Θεμάτων της Επιτροπής, εάν θεωρηθεί απαραίτητο από την Επιτροπή, θα πραγματοποιήσει έλεγχο του συστήματος στο κράτος μέλος για να διαπιστώσει την επιτυχημένη λειτουργία του.

γ) Η Επιτροπή μπορεί να απαιτήσει από το κράτος μέλος η επιθεώρηση των χοίρων ή των μόσχων πάχυνσης να γίνεται από επίσημους βοηθούς ή να του ζητήσει να λάβει οποιοδήποτε αναγκαίο μέτρο, εάν από την έκθεση του Γραφείου Τροφίμων και Κτηνιατρικών Θεμάτων ή από οποιαδήποτε άλλα στοιχεία προκύψει ότι το κράτος μέλος δεν είναι ίσως σε θέση να εγγυηθεί την απαιτούμενη υγιεινή ή επιθεώρηση στις επιχειρήσεις παραγωγής κρέατος χοίρων ή μόσχων.

Οι προϋποθέσεις που ισχύουν για την εφαρμογή του συστήματος στον πτηνοτροφικό κλάδο, και οι οποίες αναφέρονται στο σημείο 1 στοιχεία α) και β), ισχύουν και για την εφαρμογή του συστήματος στους τομείς των χοίρων και των μόσχων πάχυνσης.

3. Το προσωπικό της επιχείρησης που έχει παρακολουθήσει ειδική κατάρτιση, υπό την επίβλεψη του επίσημου κτηνιάτρου, μπορεί, υπό την ευθύνη και την επίβλεψη του επίσημου κτηνιάτρου, να διεξαγάγει συγκεκριμένες δειγματοληψίες και δοκιμές.

IV. ΕΠΑΓΓΕΛΜΑΤΙΚΑ ΠΡΟΣΟΝΤΑ

Α. Επαγγελματικά προσόντα του επίσημου κτηνιάτρου

1. Μόνον οι κτηνίατροι που έχουν επιτύχει σε εξετάσεις που διοργανώνει η αρμόδια αρχή, όπως ορίζεται στον κανονισμό (ΕΚ) .../... [για τους επίσημους ελέγχους στα τρόφιμα και στις ζωοτροφές] ή ο οργανισμός που έχει οριστεί για το σκοπό αυτό από την αρμόδια αρχή, μπορούν να διοριστούν ως επίσημοι κτηνίατροι.

2. Οι εξετάσεις πρέπει να καλύπτουν τουλάχιστον τα εξής θέματα:

α) εθνική και κοινοτική νομοθεσία σχετικά με την κτηνιατρική δημόσια υγεία, ασφάλεια των τροφίμων, ορθή μεταχείριση των ζώων και φαρμακευτικές ουσίες.

β) αρχές της κοινής γεωργικής πολιτικής, μέτρα για την αγορά, επιστροφές κατά την εξαγωγή και απάτες (συμπεριλαμβανομένου του γενικού πλαισίου: Παγκόσμιος Οργανισμός Εμπορίου, Υγειονομική και Φυτοϋγειονομική Προστασία, Codex Alimentarius, Διεθνές Γραφείο Επιζωοτιών).

γ) βασικές αρχές της επεξεργασίας τροφίμων και της τεχνολογίας τροφίμων.

δ) αρχές, έννοιες και μέθοδοι ορθής παρασκευαστικής πρακτικής και διαχείρισης ποιότητας.

ε) διαχείριση ποιότητας πριν τη συγκομιδή (ορθές γεωργικές πρακτικές).

στ) προώθηση και χρήση της υγιεινής τροφίμων και της ασφάλειας που αφορά τα τρόφιμα (ορθές πρακτικές υγιεινής).

ζ) αρχές, έννοιες και μέθοδοι ανάλυσης κινδύνου.

η) αρχές, έννοιες και μέθοδοι του συστήματος HACCP, χρήση του συστήματος HACCP σε όλη την αλυσίδα παραγωγής τροφίμων.

θ) πρόληψη και έλεγχος των κινδύνων για την υγεία του ανθρώπου που οφείλονται στα τρόφιμα.

ι) δυναμική των ζωικών πληθυσμών όσον αφορά τις λοιμώξεις και τις δηλητηριάσεις.

ια) διαγνωστική επιδημιολογία.

ιβ) συστήματα ελέγχου και παρακολούθησης.

ιγ) έλεγχος και τακτική αξιολόγηση των συστημάτων διαχείρισης της ασφάλειας των τροφίμων.

ιδ) αρχές και διαγνωστικές εφαρμογές σύγχρονων μεθόδων ελέγχου.

ιε) τεχνολογίες της πληροφορίας και της επικοινωνίας σε σχέση με την κτηνιατρική δημόσια υγεία.

ιστ) χειρισμός δεδομένων και εφαρμογές της βιοστατιστικής.

ιζ) έρευνες για τις επιδημικές εκρήξεις σε ανθρώπους νόσων που οφείλονται στα τρόφιμα.

ιη) σχετικά ζητήματα που αφορούν τις μεταδοτικές σπογγώδεις εγκεφαλοπάθειες.

ιθ) ορθή μεταχείριση των ζώων κατά την παραγωγή, τη μεταφορά και τη σφαγή.

κ) περιβαλλοντικά θέματα που συνδέονται με την παραγωγή τροφίμων (συμπεριλαμβανομένης της διαχείρισης των αποβλήτων).

κα) αρχή της προφύλαξης και ανησυχίες των καταναλωτών.

κβ) αρχές της κατάρτισης του προσωπικού που εργάζεται στην αλυσίδα παραγωγής.

3. Ο κτηνίατρος πρέπει να είναι προετοιμασμένος για διεπιστημονική συνεργασία.

4. Θεσπίζονται λεπτομερείς κανόνες όσον αφορά το περιεχόμενο της παραπάνω εξέτασης, όταν χρειάζεται, σύμφωνα με τη διαδικασία η οποία αναφέρεται στο άρθρο 6.

5. Επίσης, ο κτηνίατρος θα παρακολουθήσει τουλάχιστον 200 ώρες πρακτικής κατάρτισης για να διοριστεί ως επίσημος κτηνίατρος. Η πρακτική κατάρτιση παρέχεται από επίσημους κτηνιάτρους, πραγματοποιείται σε σφαγεία, εργαστήρια τεμαχισμού, σταθμούς επιθεώρησης νωπού κρέατος και εκμεταλλεύσεων, και αφορά μεταξύ άλλων τον έλεγχο των συστημάτων διαχείρισης της ασφάλειας των τροφίμων.

6. Ο επίσημος κτηνίατρος εκσυγχρονίζει τις γνώσεις του και ενημερώνεται για τις νέες εξελίξεις με ετήσιες δραστηριότητες συνεχούς επιμόρφωσης και ειδική βιβλιογραφία.

7. Οι κτηνίατροι που έχουν ήδη διοριστεί ως επίσημοι κτηνίατροι και οι επίσημοι κτηνίατροι μερικής απασχόλησης αποκτούν, όταν χρειάζεται, τις απαιτούμενες γνώσεις στα θέματα που προαναφέρονται με δραστηριότητες συνεχούς επιμόρφωσης. Για το σκοπό αυτό πρέπει να γίνουν οι κατάλληλες προβλέψεις από την αρμόδια αρχή.

Β. Επαγγελματικά προσόντα των επίσημων βοηθών

1. Μόνον τα άτομα που έχουν επιτύχει σε εξετάσεις που διοργανώνει η αρμόδια αρχή ή οργανισμός που έχει οριστεί για το σκοπό αυτό από την κεντρική αρχή, μπορούν να διοριστούν ως επίσημοι βοηθοί.

2. Μόνο οι υποψήφιοι που αποδεικνύουν ότι έχουν:

α) έχουν παρακολουθήσει θεωρητική κατάρτιση τουλάχιστον 600 ωρών, συμπεριλαμβανομένων εργαστηριακών μαθημάτων, και

β) έχουν παρακολουθήσει πρακτική κατάρτιση τουλάχιστον 300 ωρών υπό την επίβλεψη επίσημου κτηνιάτρου,

γίνονται δεκτοί για να συμμετάσχουν στην προαναφερθείσα εξέταση. Η πρακτική κατάρτιση πραγματοποιείται υπό την επίβλεψη επίσημου κτηνιάτρου σε σφαγεία, εργαστήρια τεμαχισμού, σταθμούς επιθεώρησης νωπού κρέατος και εκμεταλλεύσεων.

3. Η κατάρτιση και οι εξετάσεις πρέπει να αφορούν είτε το κόκκινο κρέας ή το κρέας των πουλερικών. Ωστόσο, άτομα που έχουν εκπαιδευτεί για τη μία από τις δύο κατηγορίες και έχουν επιτύχει στις εξετάσεις, μπορούν να παρακολουθήσουν σύντομη κατάρτιση για να δώσουν εξετάσεις για την άλλη κατηγορία.

4. Οι εξετάσεις για τους επίσημους βοηθούς αποτελούνται από ένα θεωρητικό και ένα πρακτικό μέρος και καλύπτουν τα ακόλουθα θέματα:

α) για την επιθεώρηση κτηνοτροφικών εκμεταλλεύσεων:

i) θεωρητικό σκέλος:

- εξοικείωση με τον κτηνοτροφικό κλάδο - οργάνωση, παραγωγή, διεθνές εμπόριο κ.λπ.

- διαχείριση ποιότητας πριν τη συγκομιδή (ορθές γεωργικές πρακτικές).

- βασικές γνώσεις νόσων, ιδίως των ζωονοσογόνων παραγόντων - ιών, βακτηριδίων, παρασίτων κ.λπ.

- παρακολούθηση νόσου, χρήση φαρμάκων και εμβολίων, έλεγχος καταλοίπων.

- επιθεώρηση υγιεινής και υγείας.

- ορθή μεταχείριση των ζώων στο αγρόκτημα, κατά τη μεταφορά και στο σφαγείο.

- περιβαλλοντικές απαιτήσεις - στα κτίρια, στα αγροκτήματα και γενικά.

- σχετικοί νόμοι, κανονισμοί και διοικητικές διατάξεις που εφαρμόζονται.

- ανησυχίες των καταναλωτών και ποιοτικός έλεγχος.

ii) πρακτικό σκέλος:

- επισκέψεις σε εκμεταλλεύσεις διαφόρων τύπων που χρησιμοποιούν διάφορες μεθόδους εκτροφής.

- επισκέψεις σε εγκαταστάσεις παραγωγής.

- φόρτωση και εκφόρτωση σε μέσα μεταφοράς.

- επισκέψεις σε εργαστήρια.

- κτηνιατρικοί έλεγχοι.

- τεκμηρίωση.

β) για την επιθεώρηση σε σφαγεία:

i) θεωρητικό σκέλος:

- εξοικείωση με τη βιομηχανία του κρέατος - οργάνωση, μέθοδοι παραγωγής, διεθνές εμπόριο κ.λπ.

- βασικές γνώσεις υγιεινής και ορθών πρακτικών υγιεινής και ειδικότερα της βιομηχανικής υγιεινής, της υγιεινής της σφαγής, του τεμαχισμού και της αποθήκευσης, και της υγιεινής κατά την εργασία.

- σύστημα HACCP και έλεγχος των διαδικασιών που βασίζονται στο σύστημα HACCP.

- βασικές γνώσεις ανατομίας και φυσιολογίας των σφαγίων.

- βασικές γνώσεις παθολογίας των σφαγίων.

- βασικές γνώσεις της παθολογικής ανατομίας των σφαγίων.

- σχετικές γνώσεις που αφορούν τις μεταδοτικές σπογγώδεις εγκεφαλοπάθειες.

- γνώση των μεθόδων και των διαδικασιών σφαγής, επιθεώρησης, προετοιμασίας, πρώτης και δεύτερης συσκευασίας και μεταφοράς του νωπού κρέατος.

- γνώση των σχετικών νόμων, κανονισμών και διοικητικών διατάξεων που εφαρμόζονται.

- διαδικασίες δειγματοληψιών.

- πτυχές της απάτης.

ii) πρακτικό σκέλος:

- αναγνώριση των ζώων.

- έλεγχοι ηλικίας.

- εξέταση και εκτίμηση της κατάστασης των σφαγίων.

- επιθεώρηση μετά τη σφαγή σε σφαγείο.

- αναγνώριση του είδους του ζώου με την εξέταση χαρακτηριστικών τμημάτων του ζώου.

- αναγνώριση ορισμένων τμημάτων των σφαγίων, στα οποία έχουν επέλθει μεταβολές, και σχολιασμός τους.

- έλεγχος υγιεινής, συμπεριλαμβανομένου του ελέγχου των ορθών πρακτικών υγιεινής και των διαδικασιών που βασίζονται στο σύστημα HACCP.

- δειγματοληψία.

- ανιχνευσιμότητα του κρέατος.

Θεσπίζονται λεπτομερείς κανόνες όσον αφορά το περιεχόμενο της παραπάνω εξέτασης, όταν χρειάζεται, σύμφωνα με τη διαδικασία η οποία αναφέρεται στο άρθρο 6.

Η συνολική διάρκεια της κατάρτισης των επίσημων βοηθών, θεωρητικής και πρακτικής, θα αυξάνεται σταδιακά με στόχο τις 1400 ώρες το 2010.

Οι επίσημοι βοηθοί εκσυγχρονίζουν τις γνώσεις τους και ενημερώνονται για τις νέες εξελίξεις με ετήσιες δραστηριότητες συνεχούς επιμόρφωσης και με ειδική βιβλιογραφία.

Κεφάλαιο 3

Ειδικές απαιτήσεις

Οι ειδικές απαιτήσεις που ορίζονται στο κεφάλαιο αυτό εφαρμόζονται μαζί με τις απαιτήσεις των κεφαλαίων 1 και 2.

I. ΚΑΤΟΙΚΙΔΙΑ ΒΟΟΕΙΔΗ

I.1 Βοοειδή ηλικίας άνω των έξι εβδομάδων

Α. Πληροφορίες για την τροφική αλυσίδα

Για τη σφαγή παρτίδας βοοειδών από την ίδια εκμετάλλευση προέλευσης που αποστέλλονται αμέσως για σφαγή, οι πληροφορίες για την τροφική αλυσίδα, σχετικά με τα στοιχεία που αναφέρονται στο κεφάλαιο 1, ενότητα Ι.2.Α, αποστέλλονται στο φορέα εκμετάλλευσης του σφαγείου 24 έως 72 ώρες πριν από την άφιξη της παρτίδας στο σφαγείο. Όταν ο φορέας εκμετάλλευσης αποφασίσει να δεχτεί την παρτίδα για σφαγή, πρέπει χωρίς καθυστέρηση και οπωσδήποτε 24 ώρες πριν από την άφιξη της παρτίδας, να δώσει αντίγραφο των πληροφοριών αυτών στον επίσημο κτηνίατρο.

Β. Επιθεώρηση μετά τη σφαγή

Τα σφάγια και τα εντόσθια των βοοειδών ηλικίας μεγαλύτερης των έξι εβδομάδων υποβάλλονται στις ακόλουθες τυπικές διαδικασίες επιθεώρησης μετά τη σφαγή:

α) μακροσκοπική εξέταση της κεφαλής και του λαιμού. τομή και εξέταση των υπογνάθιων, οπισθοφαρυγγικών και παρωτίδειων λεμφογαγγλίων (Lnn retropharyngiales, mandibulares και parotidei). εξέταση των έξω μασητήρων, στους οποίους πρέπει να γίνονται δύο τομές παράλληλες προς την κάτω γνάθο, και των έσω μασητήρων (έσω πτερυγοειδείς μύες), οι οποίοι πρέπει να τέμνονται στο ίδιο επίπεδο. Η γλώσσα πρέπει να απελευθερώνεται κατά τρόπο που να επιτρέπει την λεπτομερή μακροσκοπική εξέταση του στόματος και των παρισθμίων και πρέπει και η ίδια να εξετάζεται μακροσκοπικά και να ψηλαφείται. Οι αμυγδαλές πρέπει να αφαιρούνται.

β) εξέταση της τραχείας και του οισοφάγου. μακροσκοπική εξέταση και ψηλάφηση των πνευμόνων. τομή και εξέταση των βρογχικών και μεσοπνευμόνιων λεμφογαγγλίων (Lnn. bifurcationes, eparteriales και mediastinales). Η τραχεία και οι κυριότερες βρογχικές διακλαδώσεις πρέπει να διανοίγονται κατά μήκος και οι πνεύμονες να τέμνονται στο τελευταίο τους τριτημόριο, καθέτως προς τον μεγάλο άξονά τους. οι τομές αυτές δεν είναι απαραίτητες, όταν οι πνεύμονες αποκλείονται από την ανθρώπινη κατανάλωση.

γ) μακροσκοπική εξέταση του περικαρδίου και της καρδίας, η οποία τέμνεται κατά μήκος, ώστε να διανοίγονται οι κοιλίες και να τέμνεται το μεσοκοιλιακό διάφραγμα

δ) μακροσκοπική εξέταση του διαφράγματος.

ε) μακροσκοπική εξέταση και ψηλάφηση του ήπατος και των λεμφογαγγλίων της πύλης του ήπατος και του παγκρέατος (Lnn portales). τομή της γαστρικής επιφάνειας του ήπατος και της βάσης του κερκοφόρου λοβού για την εξέταση των χοληφόρων οδών

στ) μακροσκοπική εξέταση του γαστρεντερικού σωλήνα, του μεσεντερίου, των στομαχικών και μεσεντερίων λεμφογαγγλίων (Lnn. gastrici, mesenterici, craniales και caudales). ψηλάφηση και, εάν είναι αναγκαίο, τομή των στομαχικών και μεσεντερίων λεμφογαγγλίων

ζ) μακροσκοπική εξέταση και, αν είναι αναγκαίο, ψηλάφηση της σπλήνας

η) μακροσκοπική εξέταση των νεφρών και τομή, εάν είναι αναγκαίο, των νεφρών και των λεμφογαγγλίων τους (Lnn. renales)

θ) μακροσκοπική εξέταση του υπεζωκότος και του περιτοναίου

ι) μακροσκοπική εξέταση των γεννητικών οργάνων

ια) μακροσκοπική εξέταση και, εάν είναι αναγκαίο, ψηλάφηση και τομή του μαστού και των λεμφογαγγλίων του (Lnn. supramammarii). Στις αγελάδες κάθε ημιμόριο του μαστού διανοίγεται δια μακράς και βαθείας τομής μέχρι τους γαλακτοφόρους κόλπους (sinus lactiferes) και πρέπει να εντέμνονται τα λεμφογάγγλια του μαστού, εκτός εάν ο μαστός αποκλείεται από την ανθρώπινη κατανάλωση.

I.2 Βοοειδή ηλικίας κάτω των έξι εβδομάδων

Τα σφάγια και τα εντόσθια των βοοειδών ηλικίας μικρότερης των έξι εβδομάδων υποβάλλονται στις ακόλουθες διαδικασίες επιθεώρησης μετά τη σφαγή:

α) μακροσκοπική εξέταση της κεφαλής και του λαιμού. τομή και εξέταση των οπισθοφαρυγγικών λεμφογαγγλίων (Lnn retropharyngiales). εξέταση του στόματος και των παρισθμίων. ψηλάφηση της γλώσσας. αφαίρεση των αμυγδαλών.

β) μακροσκοπική εξέταση των πνευμόνων, της τραχείας και του οισοφάγου. ψηλάφηση των πνευμόνων. τομή και εξέταση των βρογχικών και μεσοπνευμόνιων λεμφογαγγλίων (Lnn. bifurcationes, eparteriales και mediastinales). Η τραχεία και οι κυριότερες βρογχικές διακλαδώσεις πρέπει να διανοίγονται κατά μήκος και οι πνεύμονες να τέμνονται στο τελευταίο τους τριτημόριο, καθέτως προς τον μεγάλο άξονά τους. οι τομές αυτές δεν είναι απαραίτητες, όταν οι πνεύμονες αποκλείονται από την ανθρώπινη κατανάλωση.

γ) μακροσκοπική εξέταση του περικαρδίου και της καρδιάς, η οποία τέμνεται κατά μήκος, ώστε να διανοίγονται οι κοιλίες και να τέμνεται το μεσοκοιλιακό διάφραγμα.

δ) μακροσκοπική εξέταση του διαφράγματος.

ε) μακροσκοπική εξέταση του ήπατος και των λεμφογαγγλίων της πύλης του ήπατος και του παγκρέατος (Lnn portales). ψηλάφηση και, εάν είναι αναγκαίο, τομή του ήπατος και των λεμφογαγγλίων του

στ) μακροσκοπική εξέταση του γαστρεντερικού σωλήνα, του μεσεντερίου, των στομαχικών και μεσεντερίων λεμφογαγγλίων (Lnn. gastrici, mesenterici, craniales και caudales). ψηλάφηση και, εάν είναι αναγκαίο, τομή των στομαχικών και μεσεντερίων λεμφογαγγλίων

ζ) μακροσκοπική εξέταση και, αν είναι αναγκαίο, ψηλάφηση της σπλήνας

η) μακροσκοπική εξέταση των νεφρών. τομή, εάν είναι αναγκαίο, των νεφρών και των νεφρικών λεμφογαγγλίων (Lnn. renales)

θ) μακροσκοπική εξέταση του υπεζωκότος και του περιτοναίου

ι) μακροσκοπική εξέταση και ψηλάφηση της ομφαλικής χώρας και των αρθρώσεων. σε περίπτωση αμφιβολίας, η ομφαλική χώρα πρέπει να τέμνεται και οι αρθρώσεις να διανοίγονται. Πρέπει να εξετάζεται το αρθρικό υγρό.

II. ΚΑΤΟΙΚΙΔΙΑ ΑΙΓΟΠΡΟΒΑΤΑ

Α. Πληροφορίες για την τροφική αλυσίδα

Για τη σφαγή παρτίδας αιγοπροβάτων από την ίδια εκμετάλλευση προέλευσης που αποστέλλονται αμέσως για σφαγή, οι πληροφορίες για την τροφική αλυσίδα, σχετικά με τα στοιχεία που αναφέρονται στο κεφάλαιο 1, ενότητα Ι.2.Α, αποστέλλονται στο φορέα εκμετάλλευσης του σφαγείου 24 έως 72 ώρες πριν από την άφιξη της παρτίδας στο σφαγείο. Όταν ο φορέας εκμετάλλευσης αποφασίσει να δεχτεί την παρτίδα για σφαγή, πρέπει χωρίς καθυστέρηση και οπωσδήποτε 24 ώρες πριν από την άφιξη της παρτίδας, να δώσει αντίγραφο των πληροφοριών αυτών στον επίσημο κτηνίατρο.

Β. Επιθεώρηση μετά τη σφαγή

Τα σφάγια και τα εντόσθια όλων των αιγοπροβάτων υποβάλλονται στις ακόλουθες διαδικασίες επιθεώρησης μετά τη σφαγή:

α) μακροσκοπική εξέταση της κεφαλής μετά την εκδορά και, σε περίπτωση αμφιβολίας, εξέταση του λαιμού, του στόματος, της γλώσσας και των οπισθοφαρυγγικών και παρωτίδειων λεμφογαγγλίων. Με την επιφύλαξη των κανόνων για την υγεία των ζώων, οι εξετάσεις αυτές δεν είναι απαραίτητες, εάν η αρμόδια αρχή είναι σε θέση να εγγυηθεί ότι η κεφαλή, συμπεριλαμβανομένης της γλώσσας και του μυαλού, δεν προορίζεται για κατανάλωση από τον άνθρωπο.

β) μακροσκοπική εξέταση των πνευμόνων, της τραχείας και του οισοφάγου. ψηλάφηση των πνευμόνων και των βρογχικών και μεσοπνευμόνιων λεμφογαγγλίων (Lnn. bifurcationes, eparteriales και mediastinales). σε περίπτωση αμφιβολίας, τα εν λόγω όργανα και λεμφογάγγλια πρέπει να τέμνονται και να εξετάζονται.

γ) μακροσκοπική εξέταση του περικαρδίου και της καρδίας. σε περίπτωση αμφιβολίας, η καρδιά πρέπει να τέμνεται και να εξετάζεται.

δ) μακροσκοπική εξέταση του διαφράγματος.

ε) μακροσκοπική εξέταση του ήπατος και των λεμφογαγγλίων της πύλης του ήπατος και του παγκρέατος (Lnn portales). ψηλάφηση του ήπατος και των λεμφογαγγλίων του τομή της γαστρικής επιφάνειας του ήπατος με σκοπό την εξέταση των χοληφόρων οδών.

στ) μακροσκοπική εξέταση του γαστρεντερικού σωλήνα, του μεσεντερίου και των στομαχικών και μεσεντερίων λεμφογαγγλίων (Lnn. gastrici, mesenterici, craniales και caudales).

ζ) μακροσκοπική εξέταση και, αν είναι αναγκαίο, ψηλάφηση της σπλήνας

η) μακροσκοπική εξέταση των νεφρών. τομή, εάν είναι αναγκαίο, των νεφρών και των νεφρικών λεμφογαγγλίων (Lnn. renales)

θ) μακροσκοπική εξέταση του υπεζωκότος και του περιτοναίου

ι) μακροσκοπική εξέταση των γεννητικών οργάνων

ια) μακροσκοπική εξέταση του μαστού και των λεμφογαγγλίων του

ιβ) μακροσκοπική εξέταση και ψηλάφηση της ομφαλικής χώρας και των αρθρώσεων των νεαρών ζώων. σε περίπτωση αμφιβολίας, η ομφαλική χώρα πρέπει να τέμνεται και οι αρθρώσεις να διανοίγονται. Πρέπει να εξετάζεται το αρθρικό υγρό.

III. ΚΑΤΟΙΚΙΔΙΑ ΜΟΝΟΠΛΑ

Α. Πληροφορίες για την τροφική αλυσίδα

Το πρωτότυπο διαβατήριο που συνοδεύει το ζώο στη σφαγή ελέγχεται από τον επίσημο κτηνίατρο για να διαπιστωθεί εάν το ζώο πρόκειται να σφαγεί για κατανάλωση από τον άνθρωπο.

Β. Επιθεώρηση μετά τη σφαγή

Τα σφάγια και τα εντόσθια των μονόπλων υποβάλλονται στις ακόλουθες διαδικασίες επιθεώρησης μετά τη σφαγή:

α) μακροσκοπική εξέταση της κεφαλής και, μετά την ελευθέρωση της γλώσσας, του λαιμού. ψηλάφηση και, εάν είναι αναγκαίο, τομή των υπογνάθιων, οπισθοφαρυγγικών και παρωτίδειων λεμφογαγγλίων (Lnn retropharyngiales, mandibulares και parotidei). Η γλώσσα πρέπει να απελευθερώνεται κατά τρόπο που να επιτρέπει την λεπτομερή μακροσκοπική εξέταση του στόματος και των παρισθμίων και πρέπει και η ίδια να εξετάζεται μακροσκοπικά και να ψηλαφείται. Οι αμυγδαλές πρέπει να αφαιρούνται.

β) μακροσκοπική εξέταση των πνευμόνων, της τραχείας και του οισοφάγου. ψηλάφηση των πνευμόνων. ψηλάφηση και, εάν είναι αναγκαίο, τομή των βρογχικών και μεσοπνευμόνιων λεμφογαγγλίων (Lnn. bifurcationes, eparteriales και mediastinales). Η τραχεία και οι κυριότερες βρογχικές διακλαδώσεις πρέπει να διανοίγονται κατά μήκος και οι πνεύμονες να τέμνονται στο τελευταίο τους τριτημόριο, καθέτως προς τον μεγάλο άξονά τους. εντούτοις, οι τομές αυτές δεν είναι απαραίτητες, όταν οι πνεύμονες δεν προορίζονται για κατανάλωση από τον άνθρωπο.

γ) μακροσκοπική εξέταση του περικαρδίου και της καρδίας, η οποία τέμνεται κατά μήκος, ώστε να διανοίγονται οι κοιλίες και να τέμνεται το μεσοκοιλιακό διάφραγμα.

δ) μακροσκοπική εξέταση του διαφράγματος.

ε) μακροσκοπική εξέταση, ψηλάφηση και, εάν είναι αναγκαίο, τομή του ήπατος και των λεμφογαγγλίων της πύλης του ήπατος και του παγκρέατος (Lnn portales).

στ) μακροσκοπική εξέταση του γαστρεντερικού σωλήνα, του μεσεντερίου και των στομαχικών και μεσεντερίων λεμφογαγγλίων (Lnn. gastrici, mesenterici, craniales και caudales). τομή, εάν είναι αναγκαίο, των στομαχικών και μεσεντερίων λεμφογαγγλίων.

ζ) μακροσκοπική εξέταση και, αν είναι αναγκαίο, ψηλάφηση της σπλήνας

η) μακροσκοπική εξέταση και ψηλάφηση των νεφρών. τομή, εάν είναι αναγκαίο, των νεφρών και των νεφρικών λεμφογαγγλίων (Lnn. renales).

θ) μακροσκοπική εξέταση του υπεζωκότος και του περιτοναίου.

ι) μακροσκοπική εξέταση των γεννητικών οργάνων των επιβητόρων ίππων και των φοράδων.

ια) μακροσκοπική εξέταση του μαστού και των λεμφογαγγλίων του (Lnn. supramammarii) και, εάν είναι αναγκαίο, τομή των ύπερθεν του μαστού λεμφογαγγλίων.

ιβ) μακροσκοπική εξέταση και ψηλάφηση της ομφαλικής χώρας και των αρθρώσεων των νεαρών ζώων. σε περίπτωση αμφιβολίας, η ομφαλική χώρα πρέπει να τέμνεται και οι αρθρώσεις να διανοίγονται. Πρέπει να εξετάζεται το αρθρικό υγρό.

ιγ) πρέπει να εξετάζονται όλα τα γκρίζα ή λευκά άλογα για μελάνωση και μελανώματα, με εξέταση των μυών και των λεμφαδένων (Lnn. subrhomboidei) των ώμων κάτω από τον ωμοπλατιαίο χόνδρο, μετά τη χαλάρωση της πρόσφυσης του ενός ώμου. Οι νεφροί πρέπει να αποκαλύπτονται και να εξετάζονται με τομή σε όλο το νεφρό.

IV. ΚΑΤΟΙΚΙΔΙΟΙ ΧΟΙΡΟΙ

Α. Επιθεώρηση πριν από τη σφαγή

1. Η σφαγή παρτίδας χοίρων από μια εκμετάλλευση επιτρέπεται μόνο όταν:

α) είτε οι προς σφαγή χοίροι έχουν υποβληθεί σε επιθεώρηση πριν από τη σφαγή στην εκμετάλλευση προέλευσης και συνοδεύονται από το υγειονομικό πιστοποιητικό που προβλέπεται στο Κεφάλαιο 3, ενότητα XI, είτε

β) οι πληροφορίες για την τροφική αλυσίδα σχετικά με τα στοιχεία που αναφέρονται στο Κεφάλαιο 1, ενότητα Ι.2.Α έχουν αποσταλεί στο φορέα εκμετάλλευσης του σφαγείου 24 έως 72 ώρες πριν από την άφιξη των χοίρων στο σφαγείο. Όταν ο φορέας εκμετάλλευσης αποφασίσει να δεχτεί την παρτίδα για σφαγή, πρέπει χωρίς καθυστέρηση και οπωσδήποτε 24 ώρες πριν από την άφιξη της παρτίδας, να δώσει αντίγραφο των πληροφοριών αυτών στον επίσημο κτηνίατρο.

2. Η επιθεώρηση πριν από τη σφαγή στην εκμετάλλευση προέλευσης περιλαμβάνει:

α) έλεγχο των μητρώων ή των εγγράφων της εκμετάλλευσης, συμπεριλαμβανομένων των πληροφοριών για την τροφική αλυσίδα όπως αναφέρεται στο κεφάλαιο 1, ενότητα Ι.2.Α.

β) εξέταση για να κριθεί κατά πόσον οι χοίροι:

i) πάσχουν από νόσο ή βρίσκονται σε κατάσταση που μπορεί να μεταδοθεί στον άνθρωπο ή στα ζώα μέσω του χειρισμού ή της κατανάλωσης του κρέατος, ή παρουσιάζουν ατομική ή συλλογική συμπεριφορά που υποδηλώνει την ενδεχόμενη παρουσία τέτοιου είδους νόσου.

ii) παρουσιάζουν διαταραχή της γενικής συμπεριφοράς τους ή συμπτώματα νόσου που μπορούν να καταστήσουν το κρέας ακατάλληλο για ανθρώπινη κατανάλωση.

iii) παρουσιάζουν ενδείξεις για την παρουσία χημικών καταλοίπων σε επίπεδα υψηλότερα από εκείνα που ορίζονται από την κοινοτική νομοθεσία ή καταλοίπων απαγορευμένων ουσιών.

Επίσης, πραγματοποιούνται τα εξής:

α) τακτική λήψη δειγμάτων νερού και τροφής, με σκοπό να ελέγχεται η τήρηση των περιόδων αναμονής. όταν ενδείκνυται, δειγματοληψία ζώων.

β) όπου ενδείκνυται, δοκιμασίες για την ανίχνευση ζωονοσογόνων παραγόντων.

3. Η επιθεώρηση πριν από τη σφαγή στην εκμετάλλευση πραγματοποιείται από τον επίσημο κτηνίατρο ή από εγκεκριμένο κτηνίατρο που συμμετέχει στο δίκτυο επιδημιολογικής επιτήρησης, όπως προβλέπεται από το άρθρο 14 της οδηγίας 64/432/ΕΟΚ. οι χοίροι αποστέλλονται αμέσως για σφαγή και δεν αναμειγνύονται με άλλους χοίρους.

4. Στην περίπτωση που πραγματοποιήθηκε επιθεώρηση πριν από τη σφαγή στην εκμετάλλευση, η επιθεώρηση πριν από τη σφαγή στο σφαγείο μπορεί να περιοριστεί σε αναγνώριση και έλεγχο για να διαπιστωθεί εάν τηρήθηκαν οι κανόνες ορθής μεταχείρισης των ζώων και εάν υπάρχουν δείγματα συνθηκών που θα μπορούσαν να επηρεάσουν αρνητικά την υγεία των ανθρώπων ή των ζώων.

5. Στην περίπτωση που δεν έχει πραγματοποιηθεί επιθεώρηση πριν από τη σφαγή στην εκμετάλλευση, ο επίσημος κτηνίατρος πραγματοποιεί επιθεώρηση πριν από τη σφαγή όπως περιγράφεται στο Κεφάλαιο 1, ενότητα Ι.2.Β.

6. Όταν η σφαγή των χοίρων δεν πραγματοποιείται εντός τριών ημερών από την έκδοση του υγειονομικού πιστοποιητικού που προβλέπεται στο σημείο 1 στοιχείο α):

α) εάν οι χοίροι δεν έχουν εγκαταλείψει την εκμετάλλευση προέλευσης, πρέπει να επανεξετάζονται και να εκδίδεται νέο υγειονομικό πιστοποιητικό.

β) εάν οι χοίροι βρίσκονται ήδη στο σφαγείο, η σφαγή μπορεί να επιτραπεί μετά από εκτίμηση του λόγου της καθυστέρησης, υπό τον όρο ότι οι χοίροι υποβάλλονται σε περαιτέρω πριν τη σφαγή επιθεώρηση.

Β. Επιθεώρηση μετά τη σφαγή

1. Σφάγια και εντόσθια χοίρων, εκτός των χοίρων πάχυνσης, η εκτροφή των οποίων έχει γίνει:

α) υπό ελεγχόμενες συνθήκες στέγασης, σε ολοκληρωμένα συστήματα παραγωγής.

β) με ροή πληροφοριών μεταξύ της εκμετάλλευσης προέλευσης και του σφαγείου που θεωρείται ικανοποιητική από την αρμόδια αρχή.

υποβάλλονται στις ακόλουθες διαδικασίες επιθεώρησης μετά τη σφαγή:

α) μακροσκοπική εξέταση της κεφαλής και του λαιμού. τομή και εξέταση των υπογνάθιων λεμφογαγγλίων (Lnn mandibulares). μακροσκοπική εξέταση του στόματος, των παρισθμίων και της γλώσσας.

β) μακροσκοπική εξέταση των πνευμόνων, της τραχείας και του οισοφάγου. ψηλάφηση των πνευμόνων και των βρογχικών και μεσοπνευμόνιων λεμφογαγγλίων (Lnn. bifurcationes, eparteriales και mediastinales). Η τραχεία και οι κυριότερες βρογχικές διακλαδώσεις πρέπει να διανοίγονται κατά μήκος και οι πνεύμονες να τέμνονται στο τελευταίο τους τριτημόριο, καθέτως προς τον μεγάλο άξονά τους. οι τομές αυτές δεν είναι απαραίτητες, όταν οι πνεύμονες αποκλείονται από την ανθρώπινη κατανάλωση.

γ) μακροσκοπική εξέταση του περικαρδίου και της καρδίας, η οποία τέμνεται κατά μήκος, ώστε να διανοίγονται οι κοιλίες και να τέμνεται το μεσοκοιλιακό διάφραγμα.

δ) μακροσκοπική εξέταση του διαφράγματος.

ε) μακροσκοπική εξέταση του ήπατος και των λεμφογαγγλίων της πύλης του ήπατος και του παγκρέατος (Lnn portales). ψηλάφηση του ήπατος και των λεμφογαγγλίων του

στ) μακροσκοπική εξέταση του γαστρεντερικού σωλήνα, του μεσεντερίου, των στομαχικών και μεσεντερίων λεμφογαγγλίων (Lnn. gastrici, mesenterici, craniales και caudales). ψηλάφηση και, εάν είναι αναγκαίο, τομή των στομαχικών και μεσεντερίων λεμφογαγγλίων

ζ) μακροσκοπική εξέταση και, αν είναι αναγκαίο, ψηλάφηση της σπλήνας.

η) μακροσκοπική εξέταση των νεφρών. τομή, εάν είναι αναγκαίο, των νεφρών και των νεφρικών λεμφογαγγλίων (Lnn. renales).

θ) μακροσκοπική εξέταση του υπεζωκότος και του περιτοναίου.

ι) μακροσκοπική εξέταση των γεννητικών οργάνων.

ια) μακροσκοπική εξέταση του μαστού και των λεμφογαγγλίων του (Lnn. supramammarii). τομή των ύπερθεν του μαστού λεμφογαγγλίων των θηλυκών χοίρων.

ιβ) μακροσκοπική εξέταση και ψηλάφηση της ομφαλικής χώρας και των αρθρώσεων των νεαρών ζώων. σε περίπτωση αμφιβολίας, η ομφαλική χώρα πρέπει να τέμνεται και οι αρθρώσεις να διανοίγονται.

2. Οι χοίροι πάχυνσης που έχουν εκτραφεί υπό ελεγχόμενες συνθήκες στέγασης, σε ολοκληρωμένα συστήματα παραγωγής, με ροή πληροφοριών μεταξύ της εκμετάλλευσης και των σφαγείων που θεωρείται ικανοποιητική από την αρμόδια αρχή υποβάλλονται μόνο σε μακροσκοπική εξέταση. Η αρμόδια αρχή μπορεί όμως, με βάση επιδημιολογικά ή άλλα στοιχεία, να αποφασίσει ότι ορισμένες ή όλες οι προαναφερθείσες διαδικασίες πρέπει να εφαρμοστούν σ' αυτούς τους χοίρους πάχυνσης.

V. ΠΟΥΛΕΡΙΚΑ

Α. Επιθεώρηση πριν από τη σφαγή

1. Η σφαγή σμήνους πουλερικών από μια εκμετάλλευση επιτρέπεται μόνο όταν:

α) είτε τα προς σφαγή πτηνά έχουν υποβληθεί σε επιθεώρηση πριν από τη σφαγή στην εκμετάλλευση προέλευσης και συνοδεύονται από το υγειονομικό πιστοποιητικό που προβλέπεται στο Κεφάλαιο 3, ενότητα ΧΙ, είτε

β) οι πληροφορίες για την τροφική αλυσίδα σχετικά με τα στοιχεία που αναφέρονται στο Κεφάλαιο 1, ενότητα Ι.2.Α έχουν αποσταλεί στο φορέα εκμετάλλευσης του σφαγείου 24 έως 72 ώρες πριν από την άφιξη των πτηνών στο σφαγείο. Όταν ο φορέας της εκμετάλλευσης αποφασίσει να δεχτεί τα πτηνά για σφαγή, πρέπει χωρίς καθυστέρηση και οπωσδήποτε 24 ώρες πριν από την άφιξη των πτηνών, να δώσει αντίγραφο των πληροφοριών αυτών στον επίσημο κτηνίατρο.

2. Η επιθεώρηση πριν από τη σφαγή στην εκμετάλλευση προέλευσης περιλαμβάνει:

α) έλεγχο των μητρώων ή των εγγράφων της εκμετάλλευσης, συμπεριλαμβανομένων των πληροφοριών για την τροφική αλυσίδα όπως αναφέρεται στο κεφάλαιο 1, ενότητα Ι.2.Α.

β) εξέταση για να κριθεί κατά πόσον τα πτηνά:

i) πάσχουν από νόσο ή βρίσκονται σε κατάσταση που μπορεί να μεταδοθεί στον άνθρωπο ή στα ζώα μέσω του χειρισμού ή της κατανάλωσης του κρέατος, ή παρουσιάζουν ατομική ή συλλογική συμπεριφορά που υποδηλώνει την ενδεχόμενη παρουσία τέτοιου είδους νόσου.

ii) παρουσιάζουν διαταραχή της γενικής συμπεριφοράς τους ή συμπτώματα νόσου που μπορούν να καταστήσουν το κρέας ακατάλληλο για ανθρώπινη κατανάλωση.

iii) παρουσιάζουν ενδείξεις για την παρουσία χημικών καταλοίπων σε επίπεδα υψηλότερα από εκείνα που ορίζονται από την κοινοτική νομοθεσία ή καταλοίπων απαγορευμένων ουσιών.

Επίσης, πραγματοποιούνται τα εξής:

α) τακτική λήψη δειγμάτων νερού και τροφής, με σκοπό να ελέγχεται η τήρηση των περιόδων αναμονής. όταν ενδείκνυται, δειγματοληψία ζώων.

β) όπου ενδείκνυται, δοκιμασίες για την ανίχνευση ζωονοσογόνων παραγόντων.

3. Η επιθεώρηση πριν από τη σφαγή στην εκμετάλλευση πρέπει να πραγματοποιείται από τον επίσημο κτηνίατρο.

4. Στην περίπτωση που πραγματοποιήθηκε επιθεώρηση πριν από τη σφαγή στην εκμετάλλευση, η επιθεώρηση πριν από τη σφαγή στο σφαγείο μπορεί να περιοριστεί σε αναγνώριση και έλεγχο για να διαπιστωθεί εάν τηρήθηκαν οι κανόνες ορθής μεταχείρισης των ζώων και εάν υπάρχουν δείγματα συνθηκών που θα μπορούσαν να επηρεάσουν αρνητικά την υγεία των ανθρώπων ή των ζώων. Η μαζική αυτή εξέταση μπορεί να πραγματοποιηθεί από επίσημο βοηθό.

5. Στην περίπτωση που δεν πραγματοποιήθηκε επιθεώρηση πριν από τη σφαγή στην εκμετάλλευση, ο επίσημος κτηνίατρος διεξάγει εξέταση προκειμένου να διαπιστωθεί εάν:

α) τα πτηνά πάσχουν από νόσο ή βρίσκονται σε κατάσταση που μπορεί να μεταδοθεί στον άνθρωπο ή στα ζώα, ή παρουσιάζουν ατομική ή συλλογική συμπεριφορά που υποδηλώνει την ενδεχόμενη παρουσία τέτοιου είδους νόσου.

β) παρουσιάζουν διαταραχή της γενικής συμπεριφοράς τους ή συμπτώματα νόσου που μπορούν να καταστήσουν το κρέας ακατάλληλο για ανθρώπινη κατανάλωση.

γ) παρουσιάζουν ενδείξεις για την παρουσία χημικών καταλοίπων σε επίπεδα υψηλότερα από εκείνα που ορίζονται από την κοινοτική νομοθεσία ή καταλοίπων απαγορευμένων ουσιών.

και, όπου ενδείκνυται, δοκιμασίες για την ανίχνευση ζωονοσογόνων παραγόντων.

6. Όταν η σφαγή των πτηνών δεν πραγματοποιείται εντός τριών ημερών από την έκδοση του υγειονομικού πιστοποιητικού που προβλέπεται στο σημείο 1(α):

α) εάν τα πτηνά δεν έχουν εγκαταλείψει την εκμετάλλευση προέλευσης, πρέπει να επανεξετάζονται και να εκδίδεται νέο υγειονομικό πιστοποιητικό.

β) εάν τα πτηνά βρίσκονται ήδη στο σφαγείο, η σφαγή μπορεί να επιτραπεί μετά από εκτίμηση του λόγου της καθυστέρησης, υπό τον όρο ότι πραγματοποιείται νέα εξέταση των πτηνών.

7. Εάν τα πτηνά παρουσιάζουν κλινικά συμπτώματα νόσου, απαγορεύεται η σφαγή τους για κατανάλωση από τον άνθρωπο. Η θανάτωση των πτηνών αυτών στη γραμμή σφαγής επιτρέπεται στο τέλος της συνήθους διαδικασίας σφαγής, υπό τον όρο ότι λαμβάνονται προφυλάξεις για να αποφευχθεί ο κίνδυνος εξάπλωσης παθογόνων οργανισμών και για να καθαρίζονται και να απολυμαίνονται οι εγκαταστάσεις αμέσως μετά τη σφαγή.

8. Στην περίπτωση πουλερικών που έχουν εκτραφεί για την παραγωγή "φουά-γκρα" και πουλερικών που εκσπλαχνίσθηκαν με καθυστέρηση από την εκμετάλλευση παραγωγής, η επιθεώρηση πριν από τη σφαγή πραγματοποιείται σύμφωνα με το Κεφάλαιο 3, ενότητα VI.2.

Β. Επιθεώρηση μετά τη σφαγή

Όλα τα πτηνά υποβάλλονται σε επιθεώρηση μετά τη σφαγή. Στο πλαίσιο της επιθεώρησης μετά τη σφαγή, ο επίσημος κτηνίατρος:

α) να επιθεωρεί τα σπλάχνα και τις σωματικές κοιλότητες αντιπροσωπευτικού αριθμού πτηνών από κάθε παρτίδα πτηνών από τον ίδιο τόπο προέλευσης

β) υποβάλλει σε λεπτομερή εξέταση τυχαίο δείγμα τμημάτων πτηνών ή ολόκληρων πτηνών που έχουν χαρακτηριστεί ακατάλληλα για κατανάλωση από τον άνθρωπο κατόπιν της μετά τη σφαγή υγειονομικής επιθεώρησης.

γ) διενεργεί τις περαιτέρω εξετάσεις που κρίνονται αναγκαίες, όταν υπάρχουν βάσιμες υπόνοιες ότι το κρέας των εν λόγω πτηνών θα μπορούσε να είναι ακατάλληλο για κατανάλωση από τον άνθρωπο.

δ) στην περίπτωση πουλερικών που έχουν εκτραφεί για την παραγωγή "φουά-γκρα" και πουλερικών πο